KLEIZHENN - R07 - BreizhVOD\nKLEIZHENN – R07\nKontañ a ra Mari da Gadi eo chalet abalamour da Zylan. Elfennoù bet kavet a liamm anezhañ d’ar reuziadezed kent. Tra m’emañ Cadi hag he skipailh o vont d’an daoulamm etrezek an ti-feurm, e teu Nia a-benn da lakaat Megan da vont kuit. En ur dec’hout dirak Dylan, en em gav Megan war an hent asambles gant ar polis. Kaset eo Iona ha Nia gant ar boliserien, met n’int ket evit kavout Dylan.


Kêr-benn relijiel gozh eus ar Grennamzer\nKêr eskobel gozh Dol, ur gêr war dreuzoù Breizh, a zispak he zeñzorioù savouriezh d’ar weladennerien. Iliz-veur sant Samzun, fleurenn ar stil gotek breizhek, tiez eus ar Grennamzer… Testenioù eus ar savouriezh met ivez ur gwel hep e bar war bae Menez-Mikael-ar-Mor a-bezh eus lein Menez-Dol.\nDaoust ha gouzout a raec’h e voe Dol, bet kêr-benn relijiel ar roue Nominoe en 9vet kantved, ur gêr eskobel betek an 19vet kantved ? An iliz-veur, ur monumant pouezus evit a sell ouzh ar stil gotek breizhek, zo test eus an amzer dremenet speredel-se hag a zo dellezek da vezañ gweladennet. Na chomit ket da vamañ ouzh he zalbenn dolzennek hepken, kit da welet pegen mistr ha skañv eo en diabarzh. Ha m’ho peus c’hoant da c’houzout hiroc’h e c’hallit mont da welet Mirdi an IIizoù-meur, a-dal d’an iliz-veur evit kompren penaos e veze savet an ilizoù-meur en Europa.\nBeaj er Grennamzer\nOuzhpenn an iliz-veur ez eo ivez gant an annezoù eus Straed Vras ar Stuarted e viot lakaet dindan gazel-ge. Parit ho selloù etrezek an tiez porched ha pileroù evit bamañ outo. Ti ar paledoù bihan, eus an 12vet kantved, zo unan eus koshañ tiez Breizh !\nUr menez mojennoù\nWar-hed 3 km eus kêr emañ Menez-Dol. Ur roc’h greunit eo, 65 m a uhelder dezhi zo bet awenet e-leizh a vojennoù ganti. Kontet e vez o dije stourmet sant Mikael hag an diaoul an eil ouzh egile eno. Gant roudoù eus skilfoù ha revr an diaoul, kerkoulz hag enlouc’h sant Mikael, e ouzomp e oa bet eus an emgann mojennel-se. E lec’h all ez eus traoù da vamañ outo ivez. Estlammit kentoc’h ouzh ar bae en em astenn dirazoc’h. Etre Konkaven ha Granville, hep ankounac’haat Menez-Mikael-ar-Mor.\n(pe Mammouted, arzhed ha frikorneged)\nEn 19vet e oa bet graet furchadegoù ha gant-se e oa bet lakaet ur gwelead pouezus eus henoadvezh ar maen e gouloù. Bez’ e oa relegoù loened a-zegadoù, en o zouez mammouted, frikorneged hag arzhed zoken !


Wikeriadur:A-zivout - Wikeriadur\nAr Wikeriadur a zo e bal dont da vezañ ur geriadur hollvedel frank ha digor diazezet war ar wikioù.\nEvel geriadur e klask reiñ an titouroù klokañ ha neptuañ posupl diwar-benn an holl c'herioù pe droiennoù a zo pe a zo bet en implij , dre gomz pe dre skrid, en holl yezhoù, bev pe marv. N'en deus da bal nemet deskrivañ : n'eus ket anv da zifenn ar brezhoneg pe ur yezh bennak all, na da normalizañ. Ne varn ket talvoudegezh ar gerioù ha ne glask ket reiñ pe nac'hañ e gred evito.\nSetu amañ ar pezh a vo kavet er Wikeriadur :\nar rummenn pe ar rummennoù ger pe droienn ;\nar furmoù (displegadurioù, sujidigezhioù) ;\nan termenadur(ioù) ;\nan distagadur(ioù) ;\nan etimologiezh[ioù) ;\ntroidigezhioù (pe gevatal) e yezhioù all, yezh ar Wikeriadur hag all.\nar gerioù heñvelster hag ar gerioù enepster ;\nar gerioù kar ;\nlar gerioù hag an troiennoù deveret ;\nar gerioù heñvelson ;\nar paronimoù ;\nan hiperonimoù hag an hiponimoù ;\nan holonimoù hag ar meronimoù.\nOuzhpenn da se e c'hell ar Wikeriadur reiñ :\nskouerioù hag arroudennoù ;\nal liveoù yezh ;\nan termenadurezhioù arbennik diseurt ;\nan implijoù diseurt hervez ar rannyezhoù ;\nan distagadurioù diseurt hervez ar rannyezhoù ;\nenrolladennoù eus distagadurioù ;\nliammoù talvoudus war-zu an holloueziadur digor Wikipedia.\nHag ivez an holl rakgerioù, lostgerioù hag arouezennoù implijet evit skrivrañ ar gerioù.\nDanvez ar Wikeriadur a c'haller implijout dindan GNU Free Documentation License\nEmaoc'h bremañ war ar Wikeriadur a zo anezhañ ar Wikionary brezhonek. Evit gwir ez eus Wikeriadurioù all e kalz a yezhoù all. Sellit ouzh al lec'hienn wiktionary.org a ziskouez ar raktresoù pennañ, pe ouzh roll klok ar Wikeriadurioù.\nAdtapet diwar « https://br.wiktionary.org/w/index.php?title=Wikeriadur:A-zivout&oldid=17191 »\nKemmoù diwezhañ degaset d'ar bajenn-mañ d'an 2 Du 2007, da 20:31.


Radio Jakez - c'hoari Goulennoù an deiz evit ar wech kentañ !\nFier omp da ginnig deoc'h hor c'hoari kentañ ! Kinniget e oa da lakaat o anv d'an holl o doa c'hoant da c'hoari ha tenet eo bet dre zegouezh Eloann ! Trugarez dezhañ evit bout c'hoariet ganeomp. Ha ken ur wech all evit un abadenn all...\nTan de'i gant Alvan hag Ahez !\nAr 6veidi o kalonekaat Alvan hag Ahez er c'hentelioù Brezhoneg ! Respontet o deus Alvan hag Ahez d'un SMS kaset gant Marine Gloaguen. Deuet eo brav ganto en Eurovision dirak 15 000 den e Torino ha war-dro 200 milion a dud dirak o skramm!...\nDeuit da redek kilometrad Skolaj Jakez Riou !\nDeuit da redek ganeomp d'ar meurzh 24 a viz Mae da 9 eur 7 diouzh mintin. Niverenn ar c'hilometrad : 893. Na zisoñjit ket ho tee-shirt Redadeg ! Pennad skrivet gant Lylie, Angèle, Armel ha Telo. Setu kanaouenn ofisiel Redadeg 2022...\nGOUEL 25 BLOAZ AR SKOLAJ\nPedet oc'h da lidañ 25 bloaz ar skolaj d'ar Gwener 24 a viz Even 'vo aozet ar fest adalek 6 eur dirak Ti an holl 'ba Penharz Tem choazet gant ar skolajidi : « Chik ha cheuc’h ». Deuit gwisket cheuc'h... gant un tamm faltazi memestra...\nSweat ar skolaj\nGoude al labour a-feson kaset gant ar c'hlasoù trede eo bet kinniget deomp 10 tresadenn evit sweat nevez ar skolaj. Ha setu disoc'h ar sontadeg a oa bet lañset war pronote! Ar baperenn urzhiañ a zo bet roet d'ar skolajidi un nebeud...\nAn diskouezadeg "Kreskiñ" savet gant Manuella, bet kasourez er skolaj, a zo er self abaoe penn-kentañ ar sizhun. Kinklet a-feson eo ar sal bremañ!


Roñfl - Wikipedia\n(Adkaset eus Roñflez)\nAr roñfl o tic'houzougañ e verc'hed e kontadenn Meudig. Skeudennet gant Gustave Doré e 1867\nNorandino ha Lucina kavet gant ar Roñfl, gant Giovanni Lanfranco en 1624, da skeudenniñ Orlando furioso\nKazh e heuzoù dirak ar roñfl. Babiged eo meuz an deiz, kinniget war al listri (skeudenn gant Gustave Doré).\nAr roñfl zo un dudenn eus ar mojennoù pobl, anezhañ ur seurt ramz hag a zebr ar vugale.\nMeudig o vont da laerezh heuzoù seizh lev ar roñfl. Skeudenn gant Gustave Doré, 1862).\n3 E kontadennoù brezhonek a orin\nDianav eo ar gerdarzh. Meneget eo ar ger e geriadurioù Gregor ("rouñphl", 1732) hag ar Gonideg ("rouñfl", 1821).\n"Ronfl" eo e Kontadennoù ar Bobl An Uhel (1868), "rouf" er Marvailler Brezounek dastumet gant Troude ha Gab Milin (1870 ha "rouf" e Kountadennou an aotrou Jezegou (1909) .\nAr gerioù ogre hag orco\nAr ger gallek ogre a weler adal dibenn an XIIvet kantved er romant gallek Perceval ou le Conte du Graal gant Chrétien de Troyes, ma lenner :\n« ha skrivet eo e teuy an deiz\nma vo holl rouantelezh Logres,\na voe gwechall douar ar roñfled,\ndistrujet gant ar goaf-mañ}} »\nPell amzer e kredjod e teue ar ger gallek eus henc'hresianeg Bizantion, ma talveze ogur kement ha hungariat , abalamour d'ar freuz a reuz lakaet etre 899 ha 955 gant Hungariz. Abaoe eo bet diskaret ar gredenn gant yezhourien .\nDont a rafe eus ar ger latin orcus (ifern, doue an ifern), gant un tamm metatezenn ennañ. En italianeg e kaver orco, a deufe eus un doue etrusk. Tomba dell'Orco eo anv ur bez etrusk brudet. Ar ger orco a gaver en 1290 dindan pluenn Jacomo Tolomei : orco… mangia li garzone (« roñfl ... hag a zebr paotred »). En 1516 en adkaver en Orlando furioso, meurgan gant ar barzh Ludovico Ariosto, euzhvil dall awenet gant an Unlagadeg deuet eus an Odysseia. Er Pentamerone (1634-1636 ; kontadenn n° I-1) eo gant ar ger napolitanek uerco e reas Giambattista Basile (1575-1632).\nE 1697 e voe embannet Les Contes de ma Mère l'Oye, levr Charles Perrault, a reas brud d'an anv damzianav-se e galleg, ha termenet eo ar ger en ur gontadenn : « Homme sauvage qui mange les petits enfants ». Bloaz goude, e 1698, e voe adimplijet ar ger gant Madame d'Aulnoy en he c'hontadenn l'Oranger et l'Abeille.\nAr ger saoznek ogre, "ramz hag a zebr tud", a gaver e 1713 skrivet hogre en un droidigezh eus ur gentel c'hallek eus ar Mil Nozvezh hag Unan, a-c'houde Ch. Perrault.\nKoshoc'h eo ar ger orc, "euzhvil plaouier", pan e gaver skrivet orcþyrs, orcneas (liester) en saozneg kozh, diwar al latin orcus ivez war a hañval – implijet eo bet a-galz gant J.R.R. Tolkien .\nKronos, e mojennoù Henc'hres, a c'hallfe bezañ hendad ar roñfled ; en adkavout a reer e livadurioù Francisco de Goya.\nEr c'hontadennoù eo ramzed drouk ha pout a spered eo ar roñfled, e re Charles Perrault bepred. Kavet e vez ur roñfl en istor Meudig, e Kazh e heuzoù – ma'z eo debret gant ar c'hazh – hag ur seurt roñfl eo Paotr e varv glas, daoust ma ne zebr ket e wragez goude o lazhañ.\nE kontadennoù brezhonek a orin[kemmañ | kemmañ ar vammenn]\nE Labous ar Wirionez\nE Koñchennou eus Bro ar Stêr Aon e weler ur roñfl dall ha seizet er gontadenn Nik ha Seven hag a gan:\nMe gav mat ar c'hig leonard\nMaget druz-druz gant fars ha lard\nRe Dreger eo mat o blaz\nBlaz krampouezh fritet ha laes glas;\nMet re Wened ha re Gemper\nFoei, re a yod zo en o reor!\nGer ebet a-zivout kig kernevat.\nE la finta nonna ez eus kaoz eus ur roñflez.\nNotennnoù[kemmañ | kemmañ ar vammenn]\n↑ 2,0 ha2,1 (en) Online Etymology Dictionary\n↑ Dictionnaire de l'Académie française, (1932-1935)\nAdtapet diwar « https://br.wikipedia.org/w/index.php?title=Roñfl&oldid=1797312 »\nKemmoù diwezhañ degaset d'ar bajenn-mañ d'an 11 Mez 2018, da 10:00.


Pajenn:Le Gonidec - Bibl Santel pe Levr ar Skritur Sakr, eil levr.djvu/600 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/600\n16. Diskleria d’in hé Vâb, évit ma prézégfenn anézhan̄ é-touez ar Jen̄tiled ; râk-tâl em eûz hé c’hréat hép sélaoui ar c’hîk nag ar goâd ;\n17. Ha n’ounn kéd deûed da Jéruzalem da gavoud ar ré a ioa Ébestel em raok ; hôgen éad ounn enn Arabia, hag ounn distrôet c’hoaz da Zamaz.\n18. A-benn tri bloaz é teûiz da Jéruzalem da wélout Per, hag é choumiz pemzék déz gan̄t-han̄.\n19. Hôgen na wéliz Abostol all é-béd, némét Jakez breûr ann Aotrou.\n20. É kémen̄d a skrivann d’é-hoc’h, chétu hel lavarann dirâk Doué, n’eûz gaou é-béd.\n21. Ac’hanô éz îz da vrôiou ar Siria hag ar Silisia.\n22. Hôgen né oann két anavézet a zremm gan̄d ann Ilizou a Judéa a grédé er C’hrist.\n23. Klevet hô doa hép-kén pénaoz ann hini hô heskiné kén̄t a brézégé neûzé ar feiz, out péhini é stourmé ken̄t ;\n24. Hag é veûlen̄t Doué divar va fenn.\n1. Pévarzék vloaz goudé éz îz adarré da Jéruzalem gan̄t Barnabaz, hag ô véza ivé kéméret Tituz gan-én̄.\n2. Hôgen mon̄d a rîz dî hervez eur wélédigez ; ha mé a ziskleriaz gan̄t-hô d’ar bobl ann Aviel a brézégann d’ar Jen̄tiled, ha dreist-holl d’ar ré vrasa anézhô ; gan̄d aoun n’am bé rédet, pé na rédchenn enn-aner.\n3. Hôgen na oé két rédiet Tituz, péhini a ioa gan-én̄, hag a ioa Jen̄til, da véza enwadet :\n4. Hag enn abek d’ar fals-vreûdeûr a ioa deûed enn Iliz, hag a ioa en em lékéad enn hon touez évit spia ar fran̄kiz hon eûz é Jézuz-Krist, évid hol lakaad é sklavérez,\n5. Na fellaz kéd d’é-omp pléga évid eur prédik, évit ma choumché gan̄-é-hoc’h gwirionez ann Aviel.\n6. Ével-sé ar ré hô doa ann doaré da véza eunn dra bennâg (ar péz in̄t bét gwéchall né kéd em kers, ha Doué n’en deûz kemm é-béd évid dén), ar ré éta hô doa évid-oun ann doaré da véza eunn dra-bennâg, n’hô deûz desket d’in nétrâ a nevez ;\n7. Hôgen enn-énep pa wéljon̄t pénaoz ar garg da brézégi ann Aviel d’ar ré zienwadet a oa bét rôed d’in, ével da Ber ar garg da brézégi d’ar ré enwadet ;\n8. (Râg ann hini en deûz lékéat Per da Abostol d’ar ré enwadet, en deûz ivé va lékéad da Abostol d’ar ré zienwadet)\n9. Pa anâvézaz Jakez, ha Kéfaz, ha Iann, péré a hévélé béza ar peûliou eûz ann Iliz, ar c’hrâs a ioa bét rôed d’in, é rôjon̄t hô dourn déou d’in ha da Varnabaz enn arouéz kévrédigez, évit ma prézégfemp-nî d’ar Jen̄tiled, hag hî d’ar ré enwadet.\n10. Erbédi a réjon̄t hép-kén d’éomp kaout koun eûz ar béorien ; ar péz em eûz préder brâz da ôber.\n11. Hôgen pa zeûaz Kéfaz da An̄tiokia, mé a énébaz out-han̄ enn hé zaou-lagad, ô véza ma oa tamalluz.\n12. Râg a-raok ma oa deûet hiniennou a berz Jakez, hén̄ a zebré gan̄d ar Jen̄tiled ; hôgen goudé ma oen̄d deûet, hén̄ en em dennaz hag en em rannaz diout-hô, gan̄d aoun râg ar ré a ioa enwadet.\n13. Ar Iuzevien all a heûliaz hé drôidellérez, ha Barnabaz hé-unan a oé didennet enn hévélep trôidellérez.\n14. Hôgen pa wéliz pénaoz na gerzen̄t két eeun hervez gwirionez ann Aviel, é liviriz da Géfaz dirâg ann holl : Ma vévez é doaré ar Jen̄tiled, ha té Iuzev, ha nann é doaré ar Iuzevien, pérâg é rédiez-té ar Jen̄tiled da véva é-c’hîz Iuzevien ?\n15. Iuzevien omp ganet, ha n’omp két Jen̄tiled, péré a zô péc’hérien.\n16. Hôgen ô c’houzout pénaoz ann dén né két didamallet dré ôberiou al lézen, hôgen dré ar feiz é Jézuz Krist, nî hon eûz hon-unan krédet é Jézuz-Krist, évit ma vézimp didamallet dré ar feiz er C’hrist, ha nann dré ôberiou al lézen : râk dén é-béd na vézô didamallet dré ôberiou al lézen.\n17. Pa glaskomp béza didamallet\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/600&oldid=155285 »\nKemmoù diwezhañ degaset d'ar bajenn-mañ d'an 8 Gen 2020, da 16:07.


Barvouskenn ar roue Fortunatus - Wikimammenn\nBarvouskenn ar roue Fortunatus\nTroude ha Milin\n◄ Labous ar wirionez Barvouskenn ar roue Fortunatus Iann he vaz houarn ►\nAR ROUE FORTUNATUS\nGwechall-goz ez oa e Lannuon eur plac’h iaouank a wenn vad hag eur paotr iaouank a gouls wenn. Ann daou-man a zeuaa d’en em anaout, d’en em garet ha da zimezi ; na petra ’ta ! Goude ho eured ez ejont da choum war ar meaz, e pe leac’h e vevchont euruz e-pad eunn nebeud bloavesiou, ken na zeujont d’en em enoui dre veza bep bugale. Neuze e savaz trouz etre-z-ho ha ne baoueze, bep tro, nemet dre ar rebechou hag ar c’homzou trenk a lavarent ann eil d’egile. Ar c’hrek a damalle ann ozac’h, hag he-man d’he dro a daole ar beac’h war he c’hrek.\nEunn dervez evelato hag ann ozac’h ha dont da zonjal ne c’helle ket ar vuez-ze padout gant-ho, hag hen ha mont da gaout eunn den brudet-kaer evit he furnez, hag a lavare ann dud eunn tammik sorser anezhan ; ha kredi a-walc’h a rafenn.\nSada ann ozac’h eta o vont da gaout hen-nez ha lavaret d’ezhan petra oa he vuez gant he c’hrek, ha diwar-benn petra oa buez fall gant-ho. Dreist-holl, eme-z-han, abaoue ann triouec’h miz diveza hor c’hear-ni a zo eunn ifern, ha ne c’hell ket padout er c’hiz-ze gan-e-omp. Deut ounn d’ho kaout, eme ann ozac’h d’ar fur, da c’houlenn kelenn digan-e-hoc’h evit beza tennet a boan, va greg ha me. — Bez’ e viot, eme egile ; evit eunn nebeud bloavesiou e vezo hep-ken a-vad. Deut gan-en el liors, va mignoun.\nSetu neuze ar sorser ha kas ann ozac’h war he lerc’h el liors da gichenn eur wezenn a ioa enn-hi tri aval : unan glaz, unan melen hag unan gwenn. Lavaret a ra goude d’ezhan : — Va mignoun, kemerit ann hini a fell d’e-hoc’h ha debrit hen. — He-man a gemeraz ann aval gwenn, ha pa oe debret gant-han, ar sorser a lavaraz : — Debret hoc’h euz ann aval a raio d’e-hoc’h kaout eur map a-benn nao miz hag eunn dervez ama. Neuze c’houi hag ho kreg a vezo euruz ha laouen, ken euruz ha ma c’hell beza tad ha mamm gant bugel. Ann dervez a-vad ma vezo krog enn he bemzek vloaz, ann dervez-ze ez aio euz ar gear ha n’her gwelot mui. Abarz ma’z aio kuit, kaer ho pezo kinnig d’ezhan a bep seurt, ne gemero netra digan-e-hoc’h, ha lavaret zo-ken a raio : — Deut ounn hep netra enn ho ti, hag hep netra ez inn kuit, evel ma’z ounn deut. Ne falvezo ket d’ezhan zo-ken ez afac’h d’he ambroug, ha war gement-se e leverot d’ezhan : — Kemer dihana, va map, ar pez a weli er c’hoz ti kouezet a zo du-ze e penn ar vali.\nSad’ aze, eme ar sorser, kernent am euz da lavaret d’e-hoc’h ; it d’ar gear breman ha kredit ez eo gwir kemend am euz lavaret d’e-hoc’h.\nAnn ozac’h a zistro d’ar gear ker laouen hag ann heol ; lavaret a ra d’he c’hreg e devezo eur map a-benn nao miz. — Gwell a ze, eme hou-man ne wie ket petra a dlie c’hoarvezout divezatoc’h, rak he fried, a c’hellit kredi, n’oa ket bet ken diskiant da lavaret d’ezhi ar pez en doa klevet gant ann den fur.\nTremen a ra daou, tri miz, gwellaat a ra d’ann itronn. — Mad ar stal, eme ann aotrou, gwir am euz klevet. — Ha gwir oa, rak a-benn ann nao miz hag eunn dervez, ar c’hreg a c’hanaz eur map kaer-meurbed ha ker kre ma vije lavaret en doa bloaz. Brema ar bugel-man a zo maget gant he vamm ha diwallet gant pep seurt aked, a c’hellit kredi. Ann tad hag ar vamm ho doa madou, ha ne espernchont netra evit sevel ho map gwella ma c’hellent.\nDre ma teue ar bugel-man enn oad, ann tad a zizec’he, kouls lavaret, diwar he dreid. He c’hreg, o welet he gastiz, a c’houlennaz out-han petra a c’hoarie gant-han : — Ar pez, eme-z-han, a c’hoarvezo gan-e-hoc’h ivez a-benn nebeud aman, siouaz ! Ne lavare ket gaou, rak tost oa he vap da baka he oad.\nAnn deiz a-raok ma oe paket he bemzek vloaz gant-han, ez eaz da gaout he dad hag he vamm : — Pemzek vloaz a zo, eme-z-han, abaoue m’emounn enn ho ti ; euruz ounn bet gan-e-hoc’h hag ho trugarekaat a rann ; n’hoc’h euz lezet ac’hanoun hep gonuout netra a gement a c’hell da zeski ha da c’houzout eur bugel evel-d-oun. Ho trugarekaat eta a rann enn eur lavaret d’e-hoc’h ez eo warc’hoaz ann deiz d’in da vont kuit diouz-hoc’h.\nHa petra-bennag m’ho doa bet ann tad hag ar vamm kalz a aked da viret na glevche pe oad en doa, ne dalvezaz netra ann dra-ze d’ezho, o veza ma’z oa bet lekeat ann deiz ma ranke ho map mont kuit d’ar c’houls-ze. — He vamm a ginnigaz aour hag arc’hant d’ezhan da vont enn hent ; ne gemeraz gwennek a-vad, ha lavaret a reaz d’ezhi : — Va mamm, pa’z ounn bet ganet gan-e-hoc’h ez oann noaz-glez ; rak-se ive ez eo red d’in mont kuit hep kemeret netra. Dalc’hit ho madou ha grit gant-ho ar pez a gerrot ; evid-oun-me a ia brema, mall eo d’in ; n’am gwelot hivizikenn ken, m’oar-vad ; kenavezo !\nAntronoz da c’houlou-deiz, evel m’en doa gwisket he zillad, e teuaz da gaout he vamm hag he dad ; poket a reaz d’ezho pep eil, ha kenavezo er bed all ! — Red eo d’id dibri eunn tamm-bennag a-raok mont, eme he vamm. — Seurt e-bed, eme-z-han, n’em euz ket a naoun. — Ann tad a falvezaz d’ezhan mont d’he ziambroug, ha deut oa war ann treuzou evit se, pa lavaraz : — Va zad, ne fell ket d’in e teufac’h pelloc’h ; it da gaout va mamm ha list ac’hanoun da vont va-unan d’al leac’h ma’z eo rankout d’in. — Va map, eme ann tad, pa ne fell ket d’id ez afenn pelloc’h, ha pa ne gemerez netra a gement hon euz c’hoant, kas gan-ez dihana ar pez a gavi er c’hoz ti zoul a zo kouezet e penn ar vali. — Gwelet a rinn, eme ar map ; kenavezo ! kenavezo ! hag enn hent.\nAr paotr-man en em gavet e penn ar vali, a ioa o vont e-biou d’ann ti zoul, pa zeu da zonj d’ezhan ar pez en doa lavaret he dad ; sellet a ra ebarz ha p’en devoe poulzet ann or, e wel eno eur marc’h dibret ha sternet. — Em euz aoun va zad ne felle ket d’ezhan e vijenn eat war droad, hag e feiz, pa’z ema ar marc’h-man aman, ez ann d’he gemeret ha d’he vareka.\nBrema setu hor paotr, great he gimiad gant-han hag enn hent. O veza n’en doa diner na gwennek enn he c’hodell, ne ra nemet bale hep dibri, nag eva, nag ehana.\nEunn dervez en em gavet e penn eul lannek vraz, ez eaz da dreuzi anezhi, ha pa’z edo e-kreiz al lannek, setu e kleo eunn trouz enn ear kement ma sao he benn da zellet, hag hen ha gwelet diou vran oc’h en em ganna. E-pad ma selle piz out-ho evit gouzout diwar-benn petra oa, e wel eunn dra-bennag o koueza digant-ho. — Daoust petra eo, eme he-man, red eo d’in mont da c’houzout. — Gwelloc’h, eme he varc’h, e ve d’id mont gant da hent hep distrei da goll da amzer. — Petra ! eme ar paotr, te oar komz ivez ’ta ? — Ia da, eme ar marc’h, ker kouls ha te, ha marteze eunn draik gwelloc’h. — Mad ! mad ! n’euz forz, feteiz ne d-inn ac’han n’am bezo gwelet petra zo kouezet digant ar re-hont.\n— Keuz as pezo, eme ar marc’h, ha divezad e vezo d’id. Evelato, pa fell d’id mont da heul da benn, e lezann ac’hanoud da vont ; gwaz a ze evid-oud !\nHor paotr en em gav el leac’h ma’z oa kouezet, hag o welet ez oa eur varvouskenn, e krog enn-hi enn eur c’hoarzin hag o lavaret : — Hou-man a vezo mad eunn deiz pe zeiz, ha pa na ve ken nemet d’en em zic’hiza e deisiou Morlarjez. — Lez ar varvouskenn-ze, eme ar marc’h, ha kred ac’hanoun hag e ri mad. — Foeltr tamm ne rinn ; mont a raio gan-en. — Hag he-man neuze, p’en doe troet ha distroet anezhi, a welaz skrivet e lizerennou aour ez oa barvouskenn ar roue Fortunatus oa. Dastum a ra anezhi enn he c’hodell hag ac’hano da vale adarre, ken a en em gavaz enn eur vro bell.\nTremen a rea dre eur c’hoat braz, hag eno he varc’h a lavaraz d’ezhan : — Asa, paotr, me ve mad d’in choum aman, mar karfez sevel d’in eul lochenn gant brankou gwez. Pa vezo great, e lezi ac’hanoun hag ez i da-unan. Tost aman ez euz eur gear vraz, eur roue a zo enn-hi, ha mar kerez mont d’he di da c’houlenn servicha anezhan, e kavi tro, a gredann, da gaout labour. Gra ar pez a vezo lavaret d’id, n’euz forz petra vezo, ha neuze e teui ama d’am gwelet eur wechik enn amzer ; me roio d’id aliou mad.\nHe-man a reaz kemend en doa lavaret ar marc’h d’ezhan, ha pa oe en em gavet e lez ar roue,e c’houlennaz oc’h mestr ar mevellien ha n’en doa labour e-bed da rei d’ezhan. — Nemet ho kemeret a rafenn da baotr mechosi ; n’em euz netra ken da ginig d’e-hoc’h. — A-walc’h eo, eme ar paotr, me ne rann forz petra da ober.\nSada ma oe kaset d’ar mechosi ha diskouezet d’ezhan ann daou varc’h en divije da voeta ha da skrivella. Ar paotr-man, evel am euz lavaret, a ioa eunn dremm kaer a zen ; bravoc’h evit-han a vije bet diez da gaout. Ann dra-man a lekeaz kemend hini a ioa el lez da gaout avi out-han, ha dreist-holl ar baotred mechosi all. Oc’h-penn a oe c’hoaz : he gezek da he-man a wellae, ma’z oa eunn drugar ho gwelet, hag eunn tamm brao muioc’h evit ar re all. Ma teue neuze ar baotred mechosi da lavaret etre-z-ho ez oa red e laerche boed ho c’hezek da rei d’he re. Kaer ho doe teurel evez out-han, ne c’hellchont ket morse kaout tro d’he damall, hag a be leac’h ho divije gallet, pa n’oa ket gwir ? rak ne rea tamm gwelloc’h d’he gezek evit na rea ar re all ; ha mar larteant er c’hiz-ze ez oa, m’oar-vad, o veza ma’z oant a wenn da lartaat ; na petra ’ta !\nAr baotred mechosi-man a veze roet da bep-hini anezho eur c’houlaouenn bemdez da zevi ; ha d’hor paotr e veze roet kemend all. He-man a-vad na zeve hini e-bed, ha setu perak. Ann noz kenta ma kouskaz er mechosi a-zioc’h he gezek, e oe dihunet gant ar sklerder a ioa enn he gampr, hag o sellet petra a strinke kemend all a sklerijenn, e welaz ez oa ar varvouskenn a ioa deut gant-han oa ; hou-man kouezet enn noz euz he c’hodell a sklerijenne ar gampr gant-hi kemend ha gant ann heol e-kreiz ann deiz. — A zo mad, eme ar paotr, ha c’hoaz, eme-z-han, e lavare va marc’h d’in lezel ar varvouskenn-man. Breman me wel em euz great mad derc’hel anezhi, rak n’em bezo ket ezomm da gaout goulou er mechosi hed ann noz gant va barvouskenn. Kement-se muioc’h a ielo em godell, o veza ma c’hellinn derc’hell ann arc’hant a vezo roet d’in da brena goulou.\nMad ar stal ; hag he-man da zastum he varvouskenn. Kousket a eure, hag antronoz da bardaez e stagaz anezhi oc’h ann treust, ma oa kaeroc’h gant-hi ar mechosi evit na d-oa lez ar roue.\nEur miz pe zaou a ia eon dro er c’hiz-ze, ma teuaz deisiou Morlarjez. Petra ra hor paotr ? Mont d’en em zic’hiza pa oe echu he labour, hag hen ha lakaat ar varvouskenn-ma da vont da ober eunn dro dre gear. Eur wiskamant kaer a lekeaz ive, ma oa ann holl souezet ha ma lavarent : — Red eo e ve he-man eur prins braz ha brasoc’h zo-ken evit hor roue-ni, rak eul lugern a strink diout-han ma’z eo sklerijennet kear gant-han dre ma’z a.\nAr roue a glev tud o lavaret petra a ioa hag a ia da welet. Souezet d’he dro, ez a da gaout he baotr mechosi hag e ped anezhan da vont gant-han d’al lez. Ne wie tam piou oa, na petra ’ta ! Ar paotr mechosi, fouge ha lorc’h enn-han leiz he reor, a ra digorou d’ar roue a c’houlenn out-han piou eo hag euz a be leac’h. — Me, eme-z-han, a zo Iann va hano ; ginidik ounn euz a eur vro bell ac’han hag aman ounn deut da choum eur pennad zo. — Enn eur lavaret ann dra-man, Iann a vousc’hoarze o welet ne anaveze ket ar roue anezhan. — Ker kaer ha ma’z oc’h, eme ar roue, e tleit beza map eur prins braz-bennag ! — A gav d’e-hoc’h, erme Iann ? War gement-se ’ta, c’houi gred n’euz nemet ar rouanez hag ho bugale a gement a ve kaer ; distroit diwar ho mennoz, aotrou ; ar re all a c’hell, me gred, n’euz forz a be wenn int, beza ker kaer hag hi ; hag oc’h-penn zo, me gred ez euz paotred mechosi hag a dalv rouanez war gement-se, ma ne dalvezont ket muioc’h zo-ken. — Paotred mechosi, eme ar roue, n’int ket gwisket kaer evel ma’z oc’h, ha n’ho deuz ket barvouskennou evel ann hini a zougit-hu.\n— Koulskoude, eme Iann, me zo paotr mechosi, ha red eo e vec’h dall pa na anavezit ket ac’hanoun. — Petra, eme ar roue, te eo Iann, va faotr mechosi ! — Ia da, roue, me eo Iann ! kenavezo breman. — Deport, deport, eme ar roue a grap er varvouskenn ; sad’ ama unan hag a garfenn gwelet he ferc’henn, rak bez’ en deuz eur verc’h, war am euz klevet, hag a zo ar gaera a zo war ar bed. Euz a be leac’h, eme ar roue, ec’h euz-te bet barvouskenn ar roue Fortunatus ? — E feiz, eme Iann, kavet em euz anezhi du-ze e-kreiz eur park, laosket eno gant diou vran louet a ioa eur jolori gant-ho diwar he fenn.\nAr baotred mechosi all o veza klevet petra a ioa bet diwar-benn ar varvouskenn, a ieaz da lavaret d’ar roue ec’h anaveze Iann ar-roue Fortunatus, hag en doa lavaret aliez d’ezho en divije bet, mar karje, he verc’h digant-han. Ar re-man a lavare ann dra-ze evit kaout tro d’en em zizober anezhan. — Mad ar stal neuze, eme ar roue, me welo ha gwir a lavar ; hag ar roue gervel Iann da vont d’he gaout.\n— Petra am euz klevet, Iann ? Evit doare e c’heuz lavaret es pije, mar karjez, merc’h ar roue Fortunatus. — Piou ar gaouiad, eme Iann, a zo bet o lavaret ann dra-ze d’e-hoc’h ? Biskoaz, a c’hellit kredi, n’em euz bet eur zonj a gement-se. — Na d-a ket da zislavaret ar pez a zo gwir, eme ar roue, rak ar baotred mechosi ho deuz klevet ac’hanoud-te aliez o komz diwar he fenn hag o lavaret ez oaz gwest, mar karjez, da gaout anezhi. — Konchou int ha netra ken, eme Iann, konchou n’euz nemet liou ar gevier war-n-ezho. Ne gredit ket eta em be-me kavet ar varvouskenn-ze e-kreiz eur waremm ? Oh tra ! gwell eo gan-e-hoc’h ez afenn da glask d’e-hoc’h eur verc’h n’em euz foeltr biskoaz klevet hano diwar he fenn. Sad’ ama eur c’hoari d’in-me a-vad evit eur varvouskenn ne wienn ket piou oa he ferc’henn. — N’euz forz pe c’hoari eo, eme ar roue, mont a rankez da gerc’hat houn-nez d’in ; hag he c’herc’hat a ri, ha pa ve diez, pe da ler a zamanto.\nIann, bete neuze, n’en doa bet sonj e-bed euz he varc’h ; neuze en devoe a-vad hag ez eaz trumm ha trumm d’he gaout enn eur wela evel eul leue. — Ac’hanta, eme ar marc’h, pa welaz anezhan o tont ; me wie er-vad e tliez dont hep dale d’am gwelet, ha setu oud deut. N’em boa-me ket lavaret d’id ? n’ec’h euz ket sentet ouz-in, setu petra en em gav gan-ez brema. Mad ! mad ! eme ar marc’h, ke da gaout ar roue ha lavar d’ezhan pourchas timad tri lestr d’id ; tri lestr, kleo, hag a vezo euz ar re gaera ; unan karget a ejenned palefarzet pe drouc’het pep-hini e peder rann ; ann eil karget a gerc’h hag ann trede a vill ; ha goude ez aimp, te ha me, d’al leac’h ma’z eo red.\nIann a ieaz da gaout ar roue hag a c’houlennaz digant-han kemend enn doa lavaret he varc’h d’ezhan. P’en doe bet he c’houlenn, ez eaz da gerc’hat he varc’h, ha kuit gant-han ha gant he listri. Ar mor hag ann avel a ioa mad, ma reugjont hent eunn drugar, ha mac’h en em gavchont e penn eur ster hag a ioa enk ha red mad d’ezho mont ebarz. war a lavare ar marc’h. — Aman eo. eme he-man. e tigor ar c’hoari gan-e-omp, Iann. Taol evez mad ha laka brema teurel er mor, dre ma’z aimp, ann ejenned palefarzet. tamm ama, tamm a-hont. Al loened gouez a zo o tont d’e-omp hag em-berr hor bezo c’hoari. ma na vezomp ket evit stanka mad ho genou d’ezho.\nPa oent en em gavet pelloc’hik, marc’h Iann a lavaraz d’ezhan : — Brema eo teurel ar mill er-meaz, rak ema ar merienn o tont d’hon dibri, nemet peadra a vez ivez da stanka anezho bete toull ho gouzouk. — Ha mont Iann ha teurel d’ezho sac’had enn tu-man, sac’had enn tu-hont, hag ar merienn a lamm war-n-ezho ker buhan, ma oent goullonderet hep na oe kollet eur c’hreunenn. Ar re-man n’ho doa ket bet eur seurt boeta pell a ioa.\nRoue ar merienn a oe kel laouen ma lavaraz da Iann : — N’euz den par d’id, paotr, hag evit da zigoll, kemer unan euz va zreid adre ha lak hen e-touez eunn tamm paper, ha dre ann troad-ze, p’as pezo ezomm, n’ec’h euz nemet va gervel hag e teuinn me ha va c’hruc’hell d’as kaout.\nIann hag he varc’h a ia breman adarre gant ho hent, hag abarz nemeur ec’h en em gavchont e bro ar gwazi. Eno he varc’h a lavaraz da Iann diskarga he gerc’h d’ezho ; ma oe great, hag ar gwazi laouen, hag ho roue o tont neuze d’he gaout ha lavaret d’ezhan : — Kemer eur bluenn euz va lost, ha dre-z-hi goulenn ac’hanoun, p’as pezo ezomm, hag e vezi tennet a boan. — Trugarekaat, eme Iann o vont kuit.\nBrema ar re-man en em gav er gear m’ema o choum ar roue Fortunatus. Iann dioc’h-tu a ia d’al lez da ober he gefridi : — Asa, eme-z-han, aman ez euz eur c’hoari ; ne ouzoc’h ket, m’oar-vad, da betra ounn-me deut d’ho kaout ? — A be leac’h ec’h oufenn-me, pa n’am euz ket klevet ? — Selaouit mad neuze, eme Iann : evit doare, roue, hoc’h euz kollet ho parvouskenn ? — Ia da, kollet am euz anezhi hag, e feiz, e vije bet gwell gan-en koll ann hanter euz va rouantelez evit he c’haout. — Mad ! me oar gant piou ema ; eur pennad ema ac’han, du-ze er c’huz-heol, gant roue Breiz. Me am boa kavet anezhi e-kreiz eur waremm, pa’z edo o paouez koueza euz a c’henou diou vran a zache war-n-ezhi, evel pa vije bet kollet ho fenn gant-ho ; en em ganna a reant diwar he fenn ken a zistage ar plun diout-ho ker stank hag ann erc’h o koueza. A-benn eur pennad, e kouezaz ho parvouskenn euz ho bek, ha me a zastumaz anezhi hag a ieaz gant-hi ac’hano da di roue Breiz. He-man a-vad o welet peger kaer oa (lugerni a rea evel ann heol), a gemeraz anezhi digan-en, ha pa lennaz hoc’h hano a ioa skrivet dindan he c’hern, e lavaraz d’in e rankenn mont da gerc’hat d’ezhan ho merc’h. Eur verc’h hoc’h euz, a lavar, n’euz ket enn tu all d’he gened war douar hor Zalver. Deuet ounn eta d’he c’herc’hat, ha dont a raio gan-en emichans, eme Iann.\n— Ia, ia, eme ar roue Fortunatus, mont a raio gan-ez, mar grez ar pez a livirinn d’id — Mar gellann, roue, e vezo great — Mad ! mad ! eme ar roue Fortunatus, gwelet e vezo warc’hoaz ; evelato da c’hortoz, ke da zibri ha da eva ar pez a raio vad d’as kaloun, rak skuiz e tleez beza o tont euz a geid all, ha naoun ec’h euz ivez, m’oar-vad. — Eunn tamm hag eur banne a iafe gan-en, eme Iann, a stagaz gant-hi dibismig.\nP’en doe debret hag evet, e oe kaset d’he wele. — Warc’hoaz, eme ar roue, o vont d’he gas, me lavaro d’id petra am euz c’hoant a rafez.\nIann eat d’he lala, ne oe ket rankout luskella he garavell, ha kousket dibreder a eurehep divorfila tamm beteg antronoz. Evelato Iann a zihunaz eunn draik abarz tarz ann deiz hag a ieaz da gaout ar roue. — Ac’hanta, roue, eme-z-han, setu me ama ; petra a zo da ober ? — Nebeud a dra : deuz gan-en. Hag ar roue Fortunatus ha kas Iann enn eur vagazenn vraz leun a c’hreun touesiet mesk-e-mesk. — Sad’ ama da labour, paotr ; ar greun-man a rank beza didouesiet euz ann eil heol d’egile. Iann pa wel petra zo, a lavar out-han he unan : — Hou-man zo eur gudenn d’in-me da zifuilla ! — N’euz forz, eme-z-han d’ar roue Fortunatus, ma n’hoc’h euz nemet labouriou er c’hiz-ze da rei d’in-me, ne vezo ket diez d’in kaout ho merc’h. — Hag ar roue kuit enn eur c’hoarzin, ha Iann hag en em astenn a stok he gorf war eur bern drazed da gousket.\nDeut mare kresteiz, Iann a ioa mik atao hag a roche evel eur moroc’h, pa zeuaz ar plac’h da zigas he lein d’ezhan ; rankout mad e oe d’ezhan dihuna. — Mar d-eo evel-se e labourez-te, eme-z-hi, ne vezo ket pell ar stal gan-ez ama ; diwall oc’h da groc’henn, mar kerez ; dont a raio ann noz war-n-oud ha ne vezo great netra. — Digas va lein d’in, eme Iann, ha lez da stolok brema, ne ket te a zamanto emichans. Ha Iann ha dibri he lein, fumi eur c’hornad butun ha dao adarre war he livenn  da gousket.\nTost oa ann heol da guzet, pa zihunaz : — Asa evelato, eme-z-han, pred eo ober eunn dra-bennag, a gredann, gant aoun na venn gwasoc’h. — Roue ar merienn, eme Iann, te as poa lavaret d’in ez pije dizammet ae’hanoun euz va foan, m’am bije. Deuz ’ta, te ha da vandenn ; deuz affo da renka ar greun-man pep-hini enn he vern, evel ma’z euz lavaret d’in. — Hag ar merienn, o tont dioc’h-tu euz a bep korn, a zastum ar greun buhanoc’h evit ma lavarann d’e-hoc’h. Kement a ioa anezho, ma choumaz unan da zellet oc’h Iann drouk enn-hi, o veza n’e doa kavet greunenn e-bed da zougen ; eat oant holl gant ar re all.\nGreat al labour, ar roue Fortunatus en em gav da guz-heol, hag o welet ez oa deut Iann a benn euz he daol, e skrabe he benn hep kaout debron. Iann a-vad a ioa laouen ha fouge enn-han. — Ac’hanta, roue, koan a vezo emichans ! — Ia, ia, eme ar roue, deuz, rak naoun a dleez da gaout. — Eunn nez-damant ; gwasoc’h labour am euz great, ne d-eo nemet eur belbiach hoc’h euz roet d’in.\nIann a zebr neuze he goan, a ev eur banne hag a gousk divorfil. — Brao ! Antronoz vintin ar paotr a ia seder da gaout ar roue Fortunatus hag a lavar : — Petra zo c’hoaz da ober dre ama, livirit ? Arabad eo d’e-hoc’h lezel ac’hanoun da c’hoari, evel deac’h. — Nann, nann, eme ar roue, ne c’hoarie ket ; deuz gan-en. Hag ar roue Fortunatus ha kas Iann e-c’harz eul lenn vraz ; evel eur mor oa al lenn-ze. Setu petra zo da ober, eme ar roue : teurel ann dour euz al lenn-man aze, enn tu all, gant ar skudell-man, ha lakaat dioc’h eunn tu ar pesked a zo mad da zibri, hag ar re vihan a lezi da veva dioc’h eunn tu all. Labour brema ac’han da noz pe evel a giri, rak da guz-heol e ranko beza great ar pez a lavarann d’id. — Ne vezo ket red d’in c’houezi, eme Iann : It atao, roue, kaer ho pezo, ho merc’h a vezo d’in, pa lavarann.\nAr roue war gement-man a ia kuit ac’hano ha Iann a grog enn he skudell. — Pet diaoul ! eme-z-han o trei hag o tristrei he skudell a ioa eur grogenn vrennik toull. Ia, e feiz, eme-z-han, sad’ ama eur benvek da labourat ! N’euz forz, great e vezo al labour, p’am bezo amzer e-verr a-raok kuz-heol. Ha Iann ha gourvez eno dindan eur wezenn fao da ober eur vorenn bete lein. Ar plac’h a zeu da zigas he bred d’ezhan, ha Iann a oe red he zihuna adarre. — Sad’ ama eunn oristal a-vad, eme ar plac’h ; ne ra nemet dibri boed ha kousket peb eil, hag evelato e vez great he labour e poent hag enn amzer ; red eo ma ve eur sorser ha n’ema ket he-unan. — Daoust ha piou a ve ama nemed-oun-me, eme Iann ? Tavit ho kenou, me ho ped, va flac’hik-me, rak ha pa na rafenn-me foultr vad, petra ra ze d’e-hoc’h ? Iann neuze a zebr he lein, a fum he gornad butun hag en em laka da gousket koulz ha biskoaz.\nDihuna a reaz war-dro eunn heur a-raok kuz heol. — Asa, eme-z-han, kaout a ra d’in eo divezad anezhi ; red eo obet eunn dra-bennag. Hag hen ha gervel d’he gaout roue ar gwazi, ha lavaret d’ezhan diwar-benn petra oa. — Pa oe deut ar vandenn, ar gwazi a lavaraz da Iann : — Ne vezo ket pell ann abadenn, ma n’euz nemet dizec’ha al lenn-ze. Hag ar gwazi ha mont ha dizec’ha al lenn gant peb a vekad dour, kement a ioa anezho. Ar pesked braz a oe taolet war ar zeac’h hag ar re vihan e dour al lenn nevez.\nAr roue Fortunatus en em gavaz da guz-heol hag o welet ez oa great gant Iann kemend en doa gourc’hemennet, e teuaz poan spered d’ezhan. — Em euz aoun, eme-z-han, na rankinn koll va merc’h en taol-man. Evelato gwelet e vezo c’hoaz, ha mar bez da roue Breiz, e c’hounezo anezhi. — Iann a zelle oc’h ar roue Fortunatus enn eur c’hoarzin goap ; egile a-vad a c’hoarze melen hag en doa nec’h, ha n’oa ket heb abek, rak Iann a wie e teuje a-benn euz he daol, n’euz forz petra vije roet d’ezhan da ober.\nAr paotr Iann a zebraz hag a evaz hag a gouskaz evel ann dervesiou a-raok. Antronoz vintin e oe kaset gant ar roue da eur c’hoat braz, hag eno e oe roet d’ezhan binviachou euz ar re wella : eur bal, eunn tranch hag eur vouc’hal brenn evit diskar ar c’hoat, he fagodi, he faouta hag he gordenna abarz ann noz ; kant devez arat-bennag a ioa dindan ar c’hoat-ze. — Ar roue-man a zo eunn den diot, eme Iann, ha kredi a ra d’ezhan ez inn-me da derri va c’horf da ober va labour ? — Hag ar paotr ha foultri he bal, he dranch hag he vouc’hal oc’h ar wezenn genta en em gavaz eno ha terri anezho, ker bresk oant. — Kea atao, koz roue, kaer as pezo klask miret na zeufe da verc’h gan-en-me, dont a raio, m’hen tou, ha pa ve drouk enn-oud. Da c’hortoz, me ia da ober eur vorenn. — Ha Iann da gousket dioc’h-tu. Goude dibri he lein, e kouskaz adarre beteg ar pardaez, ha pa welaz ez oa ann heol izel, e klaskaz reunenn roue al loened hag e c’halvaz anezhan. — He-man en em gav diwar herr : — Petra zo, Iann eme-z-han ? — Ar c’hoat-man da ziskar, da faouta, da fagodi, da vernia. — N’euz ken, eme roue al loened. — Nann, eme Iann, goude ec’h ehani. — Neuze ne vezo ket hirr ar pennad labour, eme roue al loened, rak ema great brema ha great mad. — Gwell a ze, eme Iann, hag ho trugarekaat.\nIann hag he brinsez a ieaz ac’hano neuze war-zu Breiz, e pe leac’h ec’h en em gavchont abred. Digemeret mad e oent, rag er vro-ze a-viskoaz euz bet great enor d’ar merc’hed. Evelato, ar brinsez e devoa keuz, gwalc’h he c’haloun, o veza eat kuit euz he bro ha dioc’h he zad. Enn eur vont e tifrunke puill ann dour euz he daoulagad hag e lavare : — Kenavezo va zad, kenavezo tud va bro, kenavezo va c’hastell kaer, te zo douget gant peder chadenn aour ha gant pevar leon ar re greva a zo er bed ! Enn-oud-te ounn bet ken euruz ! Ha da alc’hueziou aour, da betra e vent-hi mad d’in-me hiviziken, nemet da greski va glac’har ha va anken ? — Enn eur lavaret ann dra-ze, e stlapaz anezho pell diout-hi er mor.\nRoue Breiz, pa welaz ar brinsez kaer-man, a oe laouen he galoun hag a lavaraz d’ezhi e karje beza karet gant-hi. — Fisians am euz, eme-z-han, e vezimp eureujet abarz nemeur ama, pa’z oc’h deut d’am zi. — Salokras, eme ar brinsez, ne vezinn ket c’hoaz, rak a-raok m’ho pezo ac’hanoun-me, e kafot hirr ann amzer. Abarz dimezi, me a rank kaout ama va c’hastell kaer a zo douget war beder chadenn aour ha gant pevar leon. — Penaoz a livirit, prinsez, eme roue Breiz ? Piou a ve birviken evit digas d’e-hoc’h ho kastell ama ? — Digaset e vezo, roue, eme-z-hi, pe anez ne zimezot gan-en birviken. Ann hini a zo bet oc’h va c’herc’hat-me da zont ama, a zo den a-walc’h evit digas va c’hastell ivez, me gred. — Neuze, eme ar roue, e ranko mont pe astenn he c’houzoug dindan ar gountell.\n— Grit evel a gerrot war gement-se, hogen evit ar pez a lavarann-me a vezo great, pe ne vezinn birviken pried d’e-hoc’h. Neuze roue Breiz a c’halvaz Iann da zont d’he gaout. — Asa, eme ar roue d’ezhan, ama ez euz eur c’hoari all ; red eo d’id, paotr, mont da gerc’hat kastell aour merc’h ar roue Fortunatus. — Red eo, roue, e ve kollet ho skiant gan-e-hoc’h ; mont da gerc’hat euz a geid all ama eur c’hastell enn he bez ! Piou en deuz roet d’e-hoc’h da gredi e venn evit ober traou er c’hiz-ze ? — Ne ket a-walc’h komzou, eme ar roue ; mont a rankez, pe a-benn tri dervez hag hirio e varvi ; gra brema ar pez a giri, n’em euz mui netra da lavaret d’id. Iann a oe neuze nec’hetoc’h evit na oa bet biskoaz : — Evit doare, eme-z-han, ne vezo distag e-bed d’al labouriou. — Hag ar paotr da gaout he varc’h adarre, enn eur skuilla daelou hag o lavaret d’ezhan e varvche enn dro-man. — Hag evit petra, eme ar marc’h ? — O veza ma’z eo red d’in mont da gerc’hat kastell aour merc’h ar roue Fortunatus, a zo dindan-han peder chadenn aour ha pevar leon ar re greva a zo er bed.\n— Kelennet mad am boa ac’hanoud, eme ar marc’h ; me wie er-vad petra vije en em gavet gan-ez ; dizent oud bet ha brema oud kastizet, gwaz aze ! Warc’hoaz ez aimp enn hent, hag e welimp ha ni a vezo evit kaout d’ar roue ar pez en deuz goulennet.\nAntronoz ar re-man a ieaz ac’hano, hag o veza en em gavet e-kichenn kear ar roue Fortunatus, ar marc’h a lavaraz da Iann klask he reunenn ha gervel roue al loened. Iann a reaz dioc’h lavar ar marc’h, ha setu al loened oc’h en em gaout gant ho roue. — Setu ni ama, Iann, petra zo da ober ? — Eunn tamm labour ha n’eo ket ebad, rak ar pevar leon braz a zo dindan kastell ar brinsez a rank beza lazet, mar d-oc’h evit-ho, eme Iann. — Mar d-omp evit-ho, eme roue al loened, bremaik e welot, ne vezo ket pell ann abadenn.\nSada neuze dioc’h-tu eur brezel hag eur freuz digounnar o tigeri gant ar baotred vrao-man ; ficha a rea gant-ho ar bleo hag ar c’hik ma’z oa eunn drugar, hag eunn trouz oc’h-penn ma krene gant-ho ar vro tro-war-dro. Sada lazet unan euz a leoned ar c’hastell ; frigas a zo gwasoc’h c’hoaz, daou leon all a zo blonset, koueza ha mervel a reont ; brema n’euz mui nemet unan. Ne oe ket hirr he abadenn, ha ne c’hellaz herzel pell oc’h ar re all.\nPa oe lazet ar pevar leon, e oe sachet war ar c’hastell diwar bouez ar peder chadenn aour hag ez eaz etrezek ar mor ha choum eno war ann dour, kompez evel eul lestr. Ma oe staget neuze gant ar peder chadenn oc’h diadre lestr Iann a dennaz anezhan d’he heul, ker brao ha tra. Ann avel neuze o tont da c’houeza mad d’ho c’has d’ar gear, ec’h en em gavchont abretoc’h evit na oant gortozet.\nRoue Breiz, o veza ma veze bemdez enn he brenestr o sellet hag hen a welche Iann o tont, a welaz da genta al lestr hag ar c’hastell war he lerc’h ; diredet a eure da lavaret d’ar brinsez. — Deut da welet, eme ar roue, sellit, gwelet a rit a-hont ho kastell kaer ; ema o tont a-hont enn tu all da enez Benniget. Dent ’ta buhan da welet hag e welot ez eo gwir a lavarann. Hou-man ne grede ket, ha pa welaz e lavaraz : — Gwir eo, eme-z-hi, va c’hastell-me eo, anaout mad a raon anezhan ; en em gaout a raio hep dale, rak ann avel hag ar mor a zo mad d’ezhan da zont.\n— Brema emichans, eme ar roue, n’euz netra e-bed ken a gemend a virfe ouz-hoc’h da eureuji gan-en. — A gav d’e-hoc’h, eme ar brinsez ? Me wel er-vad ema va c’hastell aze ; na petra dalv ? Sellit mad out-han, roue Breiz, ha ne welit-hu ket eo prennet ann dorojou ? Koulskoude, penaoz ez inn-me ebarz, ma n’euz ket a alc’houesiou ? Ha ne d-euz hini, rak taolet int bet gan-en er mor, n’ouzounn pe leac’h, pa’z edounn o tont. Kasit unan euz ho perz da glask anezho e rouantelez ar pesked ha d’ho digas d’in ; anez m’her lavar d’e-hoc’h, birviken ne eureujinn.\n— Sad’ ama eur c’hoari all, eme ar roue ; foeltr biskoaz n’em euz gwelet merc’h par da hou-man. Ha perak ann diaoul ounn-me bet ken diot da vont keid all da glask eur c’hrek, p’am bije kavet dre ama koulz ha gwelloc’h eunn tamm brao ? Evelato, ha pa ne fellfe ket d’ezhi, eureujet e vezimp, pe e vezo gwelet, rak e feiz, n’ounn ket eat bete keit-man evit choum brema a zav krenn e-kreiz ann hent. Lavaret ne vezo ket war va lerc’h ez eo bet eur verc’h rok ha morgant treac’h d’in-me.\nAr roue a lavare ann traou-ze etre he zent, a c’hellit kredi, rak n’oa ket diot anezhan da vont da glemm kre diwar-benn ar pez brao-ze ; keuz en divije bet. — Ha penaoz, eme-z-han neuze kre d’ezhi, penaoz e vezo kavet ann alc’houesiou-ze, mar d-emaint du-ze e gweled ar mor, ne oar den e pe leac’h, nemet Doue hag ar pesked ? Gwelloc’h e ve, a gav d’in, lakaat ober alc’houesiou nevez, alc’houesiou aour evel ar re all ha kouls hag hi, pa c’hellot gant-ho serra ha prenna dorojou ho kastell. — Me n’em euz ezomm e-bed euz a alc’houesiou all, va alc’houesiou-me eo a fell d’in ha bez’ em bezo anezho, pe ni welo. Ma ne fell ket d’e-hoc’h, n’hoc’h euz nemet lavaret ha leuskel ac’hanoun da zistrei da di va zad. — Oto ! oto ! eme ar roue, hoc’h alc’houesiou ho pefe digan-en, ma venn evit rei anezho d’e-hoc’h ; ne gav ket d’in e c’hallfenn, gwasa zo ! rak n’euz den em rouantelez hag a ve evit ho c’haout hag ho digas d’in euz a weled ar mor. — Ha n’hoc’h euz ket aze Iann, eme-z-hi neuze, gwest a-walc’h eo d’ho c’haout, emichans, p’en deuz digaset ac’hanoun-me ama ha va c’hastell ivez ; n’euz nemet-han a gement a ve evit ober ar pez a lavarann, hag ober a raio, pe birviken me ne zimezinn gan-e-hoc’h : grit brema evel a gerrot, eur weach evit-mad.\nGreat e vezo, eme ar roue, ha dioc’h-tu ha kemenn Iann da zont d’he gaout. — Eunn dra-bennag a nevez a zo adarre, eme-z-han, ha n’em bezo peoc’h nag ehan e-bed evit doare, ken na vezinn maro ; deomp da welet, pa’z eo red. Ha Iann ha mont hag ar roue ha lavaret d’ezhan : — Ama, paotr, ez euz eur c’hoari all ; kalz a droiou ac’h euz great beteg-hen, hag ann dro-man ne vezo ket ar vihana ; ann diveza e vezo, a gredann, a-vad. Setu petra zo. Digaset ec’h euz ama kastell merc’h ar roue Fortunatus ; ha ne kwir ; — Ia da, eme Iann. — Eveseat ec’h euz out-han, prennet kloz e oa war-n-han ann doriou hag ar prenestrou, ha da zigeri anezho n’euz alc’houez e-bed. Ann alc’houesiou-ze a ioa gant ar brinsez p’ac’h euz digaset anezhi ama, hag, enn eur zont, e stlapaz anezho er mor, ha brema e lavar e ranko ho c’haout, petra-bennag ne oar den e pe leac’h emaint. — Ha penaoz, roue, e kavinn-me anezho ? — Me ne rann forz penaoz ho c’havi ; kavet e vezint pe diwall oc’h da groc’henn. — Mad ! mad ! eme Iann, pa’z eo red, ez inn. — Ha kuit ac’hano da gaout he varc’hik, enn eur grafat kostez he benn.\nEn em gavet er c’hoat ma’z edo, Iann a lavaraz : — Asa, va marc’h keaz, eme-z-han, me garfe beza maro pa zonjann e kement a zo red d’in da ober. Brema ez euz lavaret d’in gant ar roue e rankann kaout alc’houesiou aour ar brinsez, a zo kollet du-ze er mor, taolet gant-hi ne oar ket e pe leac’h. — Kea atao, Iann, eme ar marc’h, n’oud ket tost da baouez. Lavaret em boa d’id es pije bet keuz da veza kaset gan-ez ar c’hoz varvouskenn-ze. N’ec’h euz ket sentet ouz-in, ha brema e welez petra zo. Warc’hoaz, eme ar marc’h, ez aimp adarre enn hent evit gwelet ha ni a c’hello kaout ann alc’houesiou-ze.\nAntronoz, sada int-hi war ar mor glaz, hag ar marc’h ha lavaret da Iann : — Kleo gan-en, laka karga da ganoliou ha tenn hep distag, dioc’h ann daou du, ken na zeuio roue ar pesked da c’houlenn digan-ez petra a fell d’id. — Iann neuze a ra tenna gant he ganoliou, ken a gren ann douar hag ar mor, pesked hag all. Roue ar pesked a zeu d’he gaout hag a lavar : — Asa, Iann, pe seurt drouk hon euz-ni great d’id, lavar, evit dont da denna war-n-omp evel a rez ? — N’hoc’h euz great drouk e-bed d’in, eme Iann, ha mar tennann, evel a rann, eo dre m’am boa c’hoant da welet ac’hanoc’h ha da glevet gan-e-hoc’h eunn dra-bennag diwar-benn alc’houesiou aour a zo kollet er mor. Daoust ha n’ho pe ket kavet anezho ? — E feiz, Iann, ne oufenn lavaret ger d’id war gement-man ; meur a dra a vez kollet bemdez er mor ha labour a ve da glask ma ve rankout kaout anezho. Evelato, me ia da welet ha ne vezo ket gallet kaout ann alc’houesiou a c’houlennez, mar gellez lavaret d’in e pe du int kouezet er mor. — Penaoz e lavarfenn, eme Iann, ne ouzounn ket va-unan. Ann alc’houesiou-ze a ioa gant merc’h ar roue Fortunatus, pa’z edo o tont euz a di he zad da Vreiz, hag o veza ma oa drouk enn-hi, m’oar-vad eo e deuz strinket anezho er mor.\n— Mad ! mad ! eme roue ar pesked, mar kerez lezel ac’hanomp e peoc’h hivizikenn, me a lakaio digas anezho d’id, pe ne raio den, a gredann. — Peoc’h ho pezo, eme Iann, n’hoc’h euz brema nemet labourat. — Ha roue ar pesked gant eur zutadenn ha gervel ar re all d’he gaout, hag hi dioc’h-tu ha dont enn-dro d’ezhan stankoc’h evit gwenan enn eur gestad. Lavaret a ra d’ezho : — Tostait ama ann eil goude egile, ma welinn piou oc’h. Hag hi ha dont, hag ar roue, o sellet piz, a welaz n’edo ket ar miner enn ho zouez. — E pe leac’h eo choumet ann treineller fall-ze adarre, eme ar roue ? Hen-nez ne d-eo morse evit en em gaout gant ar re all, pa vez ezomm.— Ema hen o tont, eme unan euz ar pesked, eunn difred zo war he gorf, evel pa ve o sacha eur pez karrek war he lerc’h. — Asa, eme ar roue, petra eo d’id beza ken divezad o tont, lochore braz ma’z oud ! — E feiz, eme ar miner, me a ioa o sevel va lojeiz, hag evit ober va labour, e rankenn klask danvez ; sammet ounn c’hoaz, evel a welit, gant ar pez am euz kavet evit ober va c’hastell evel ma’z eo dleet. — Ha petra eo ann dra-ze ac’h euz kavet, eme ar roue d’ezhan ? — N’ounn dare, eme ar miner, gwelit hoc’h-unan. — Ar roue, pa zellaz out-han, a welaz ez oa ann alc’houesiou a glaske Iann anezho oant. — Sell, eme roue ar pesked da Iann, sad’ ama ann alc’houesiou a c’houlennez, m’oar-vad ; kemer anezho pa ec’h euz ezomm. Arabad eo dont hiviziken a-vad da ober poan e-bed d’e-omp, rak ni ne reomp gaou oc’h den hag a lez ann dud war ann douar, ha ne c’houlennomp digant-ho nemet ma lezint ac’hanomp ivez er mor, da veva ha da vervel. — Gwir a livirit, ha mar gellann, eme Iann, n’ho pezo drouk e-bed mui euz va ferz ; m’am euz great eunn tammik trouz d’e-hoc’h, oa rankout d’in ober evit kaout ann alc’houesiou-man. Ho trugarekaat eta, roue ; kenavezo ! — Ha da zistrei da Vreiz gant he alc’houesiou hag he varc’h.\nP’en em gavaz, e oe mall gant-han mont da gaout ar roue a oa lorc’h enn-han, pa welaz Iann distro ken abred. — Petra, eme-z-han, distro oud, Iann ? — Ia da, roue, ha gan-en, gwella a zo, ann alc’houesiou aour hoc’h euz goulennet. — Eunn den oud, Iann, eme ar roue, ha ne ouzounn ket petra da rei d’id evit kemend all a boan ec’h euz bet evid-oun. — Gwella a gavchenn a ve mad, eme Iannik, eo m’ho pe ar vadelez d’am lezel hiviziken da ziskuiza ; gwall dorret eo va c’horf gant al labouriou am euz great pell zo. Ne ve ket drouk d’in brema, a gredann, choum er gear hep mont da foeta hent dre gement bro a zo. — Hiviziken, eme ar roue, n’es pezo mui bale e-bed da ober, ha pa vezinn-me eureujet gant merc’h ar roue Fortunatus, me a zigollo ac’hanoud evit kement ac’h euz great evid-oun. Evit brema, e gwirionez, ez ounn re douellet gant ar brinsez-ze evit gallout ober netra all e-bed. Gortoz eta, Iann, da boan ne d-aio ket da goll. — Hag ar roue ha kemeret ann alc’houesiou aour, ha Iann kuit ac’hano.\nAr roue a ieaz dioc’h-tu gant ann alc’houesiou-ze da gas anezho da verc’h ar roue Fortunatus. — Enn taol-man, eme-z-han, ez oc’h d’in, rak ne gredann ket e c’hellfac’h digarezi pelloc’h beza va fried. — Nann, eme-z-hi ; n’em euz ken nemet eunn dra da gaout digan-e-hoc’h a-raok dimezi, ha kredi a rann em bezo ann dra-ze, p’am euz bet ann traou all. Ar reked-ze am euz da c’houlenn eo ma vezo devet e-beo Iann, e-kreiz leur gear.\n— Petra, eme roue Breiz ! Penaoz a rinn-me evit devi eur paotr en deuz great kemend a vad evid-oun, goude m’emounn o paouez lavaret d’ezhan e vije digollet mad divezatoc’h evid kement en deuz great. — Gwaz a ze, eme ar brinsez, mar hoc’h euz c’hoant d’am c’haout, eo red e ve great kement-se. — Mad ! mad ! pa’z eo red, e vezo great, rak n’eo ket eunn den a viro ouz-in da gaout ac’hanoc’h.\nSada beac’h, enn taol-man, war gorf Iann adarre ! Ar roue a laka kemenn d’ezhan dont d’he gaout. Iann, pa glev ez eo galvet gant ar roue, a zo lorc’h enn-han o kredi, war he vennoz, ez eo evit kaout he c’hobr eo enn dro-man. Paour keaz Iannik ! Distroet e vezo da benn d’id bremaik, pa glevi petra zo a nevez.\nSounn he benn gant-han, ez eaz da gaout ar roue ; izel e tistroaz ac’hano. — Petra zo, roue, eme Iann ; galvet ounn gan-e-hoc’h, am euz klevet. — Ia da, Iann, hag eur boan vraz eo d’in lavaret petra zo ; goude kement ac’h euz great, ne oufe c’hoarvezout gwasoc’h gan-ez, kleo : Merc’h ar roue Fortunatus a c’houlenn ma vezi devet e beo e-kreiz leur gear, ha barnet oud da veza devet ; rak-se ’ta gra brema da bak, kenta ma c’helli ; ne dalv ket d’id klask gina, devet e vezi, pa fell d’ar verc’h vrao-ze. — A zo mad, roue, eme Iann ; evelato, astenn d’in va huez e-pad daou zervez hed-a-hed a gavfenn a ve mad da ober va fakad. Ouspenn zo, ne ket brao distalia diwar ar bed ker buhan ha lavaret, rak marteze ne venn ket digemeret mad er bed all. — Daou zervez as pezo, Iann, dioc’h da c’houlenn. — Ho trugarekaat, roue, eme Iann, a ia ac’hano ker sioul ha tra, da gaout he varc’h d’ar c’hoat. Enn eur vont, e lavar out-han he-unan : — Sad’ ama penaoz ema ar rouanez, setu va gobr-me ; talvezout a ra ar boan mont d’en em laza evit ober vad da seurt-ze ; enn ho c’hreiz, evit doare, n’euz nemet mein e leac’h kaloun.\nIann en em gavet gant he varc’h, a lavaraz d’ezhan : — Deut ounn er weach-man da gimiada diouz-id evit-mad ; great ar stal gan-en, ha barnet ounn gant ar roue da veza devet e-beo e-kreiz leur gear. Kenavezo ’ta, va marc’hik keaz, en em guitaat a rankomp brema ; a-benn daou zervez hag hirio ne vezo mui nemet ludu ac’hanoun. — Sad’ aze petra eo choum hep senti ; ma n’as pije ket kemeret ar c’hoz varvouskenn-ze, e vijez kuit brema da veza devet. Evelato marteze ne vezi ket devet c’hoaz. Selaou gan-en : Ha n’ec’h euz-te ket eur mignoun-bennag e mechosi ar roue ? — Eo da, eme Iann ; unan am euz hag a rafe eur vad-bennag evid-ounn. — Mad ! eme ar marc’h ; kea d’he gaout ha lavar d’ezhan klask d’id eur voutaill, eur stouf d’he bounta, eur skrivell hag eur bros pe balouer. Ne d-euz ezomm netra e-bed ken. P’as bezo bet ann traou-ze digant-han, deuz ama affo d’am c’haout, ha me a lavaro d’id petra as pezo da ober.\nIann dioc’h-tu a zistro ac’hano da gaout he vignoun d’ar mechosi, hag en devoe digant-han ar pez a c’houlennaz ; ha d’ar red, kuit war he c’hiz, da gaout he varc’h d’ar c’hoat. He-man a lavar da Iann : — Skrivell mad ac’hanoun ha dastum er voutaill, gant ar palouer, ar boultreun ha kement a gouezo diouz-in. — P’en devoe great Iann ar pez a lavare he varc’h d’ezhan, ar voutaill ne oa ket hanter leun, na tost zo-ken. — N’euz forz, eme ar marc’h, laka dour ebarz da beur-garga anezhi, ha diwall d’he c’holl a-vad. Breman n’as pezo mui ken tra da ober nemet mont da gaout ar roue, ha lavaret d’ezhan e karfez ober da lochenn e-kreiz ar bern keuneud a zo dastumet da zevi ac’hanoud ; ha goulenn ive digant-han amzer da ober da bedennou, a-raok ma’z i da glask rouantelez ar Baradoz. Kas gan-ez eur skabell da azeza. Neuze, eat ebarz, e tenni da roched diwar da dro, ha gant ar pez a zo er voutaill e walc’hi da izili hag e froti anezho endra c’helli. Goude m’as pezo en em c’hlebiet evel-se penn kil ha troad, gant ar pez a choumo er voutaill, e walc’hi ive da roched, ha p’as pezo ket mad anezhi enn-dro d’id, e lavari d’ar roue c’houeza ann tan, pa garo, war-n-oud.\nIann a reaz penn-da-benn kement a ioa bet lavaret d’ezhan gant he varc’h, ha p’en devoe lavaret d’ar roue c’houeza ann tan, ar flamm dioc’h-tu a lammaz ker buhan gant ar c’heuneud, ma oent devet buhanoc’h evit n’am euz lekeat da skriva ann dra-ze ama.\nPa’z edo ann holl o keusia da Iann hag o lavaret ez oa pec’hed devi eur seurt paotr koant, eur paotr a galoun vad evel-d-han, setu neuze ha Iann hag ober eul lamm euz a douez ar glaou ruz, enn eur grena enn he holl izili gant ar riou ; n’oa ket evit herzel, eme-z-han. — Burzud ! burzud ! a lavaraz ann holl, eur zant eo pe eunn diaoul. — Ne ket eunn diaoul eo, eme ann dud o voda enn-dro d’ezhan ; sellit out-han peger kaer eo ! Ann hanter eo koantoc’h evit na d-oa a-raok. — Ha gwir a-vad, hag ann holl a ioa eno souezet ha mantret, a c’hellit kredi.\nAr brinsez, deut da zellet, a oe souezet ive kement hag ar re all, hag he c’haloun neuze o tont enn eunn taol da garet Iannik, o welet peger koant oa deut da veza, ar brinsez a lavaraz d’ar roue : — Sad’ aze eur paotr a-vad ! Ma vijec’h-hu bet ker brao den ha Iann, e vijec’h bet mellezour va daou-lagad, hag e vijenn bet euruz war ann douar. — Ha ma rafenn-me evel-d-han, eme ar roue d’ar brinsez, marteze e teufenn ive ker kaer ba ma’z eo ? — E c’hallfac’h dont marteze ; eme ar brinsez. Hou-man ne lavare ann dra-ze nemet evit paka ar roue, dre m’e devoa brema muioc’h a c’hoant da zimezi gant Iannik eget da vont d’ann dour d’en em veuzi.\nAr roue, ken diot hag eul leue briz, a laka digas di eur pez bern keuneud ; mont a ra enn he greiz evel Iann, ha dioc’h-tu e oe c’houezet ann tan war-n-han. Ne badaz ket pell tantad ar roue ; enn eunn taol-kount e oe mouget, devet ha pulluc’het kik, kroc’henn, eskern hag all, hep na choumaz anezhan nebeutoc’h evit netra. Evel-se e oe great eur paotr koant anezhan !\nNeuze ar brinsez laouen a lavaraz da Iann : — Te eo ec’h euz great ann taoliou kaera, te eo dre-ze a dle beza roue brema, ha roue e vezi, ha me da rouanez.\nHep dale e oe great ann eured gant-ho gant pep seurt lid ha levenez ; ha kredi a c’hellit e oe gant-ho eur friko ar seurt ne oa ket bet gwelet pell a ioa. Goude ma oe distaget dioc’h ann eured, Iann a ieaz da gaout he varc’h d’he gastell brankou, da lavaret d’ezhan petra a ioa c’hoarvezet, ha d’he drugarekaat evit kement vad en doa great d’ezhan abaoue ma oa deut euz a di he gerent. Ar marc’h neuze a lavaraz : — Brema me ia da zistrei d’am bro, n’am gweli mui hiviziken, rak hiviziken ken-nebeud n’es pezo ezomm ac’hanoun. Kenavezo ’ta evit-mad ! Lavaret em boa em bije great vad d’id endra c’helljenn ; great em euz, a gredann, hervez va galloud ; kenavezo da viken !\nHag ar marc’h ac’hano kuit d’ar gear, ha Iann d’he lez da gaout he rouanez iaouank.\nWar am euz klevet e oe euruz gant-hi e-pad he vuez, hag e oe ker mad out-han ha ma’z oa bet rok a-raok oc’h ar roue.\nEvit peur-lavaret brema : Ar marc’h a zo bet kemend all a hano anezhan er marvaill-man, a ioa tad Iannik, deut da zeski skiant d’ezhan ha d’he ren dre hent poaniuz ar vuez.\n↑ Livenn ar c’hein, échine du dos.\n↑ Difreta, détirer, faire allonger.\nAdtapet diwar « https://br.wikisource.org/w/index.php?title=Barvouskenn_ar_roue_Fortunatus&oldid=42429 »\nKemmoù diwezhañ degaset d'ar bajenn-mañ d'an 12 Gwe 2012, da 23:00.


Mirdi Rabelais, e La Devinière\nFrançois Rabelais, a implijas ivez an anvioù Alcofribas Nasier (un tregejad eus e anv) ha Séraphin Calobarsy, bet ganet war-dro 1483 pe 1494, e La Devinière, e Seuilly, e-kichen Chinon, e proviñs Touren, e Bro-C'hall, ha marvet e 1553 e Pariz, zo ur beleg, mezeg, ha skrivagner gall eus ar XVIvet kantved.\nBrudet eo e romantoù, ma lakaas spered an Azginivelezh, hag e vennozhioù diwar-benn ar brederouriezh hag ar skiant.\nOber d'al lenner c'hoarzhin a felle dezhañ, diwar-goust an dud a c'halloud, priñsed ha tud a Iliz.\nBez' e voe e-touez an humanourien vrudetañ eus an Azginivelezh, ha klask a reas nevesaat soñjoù prederouriezh o amzer e-skeud soñjoù re an Henamzer.\n1.2 Studier ha medisin\n1.3 Beaj da Italia\nGanet e voe e domani La Devinière, e Seuilly, nepell diouzh Chinon, e proviñs Touren. Mab e oa d'ar senesal hag alvokad Antoine Rabelais. N'eus prouenn splann ebet eus deiziad e c'hanedigezh nag eus hini e varv. Darn o deus kinniget 1494 ; istorourien all a lavar 1483, dre ma vije marvet d'an 9 a viz Ebrel 1553 d'an oad a 70 vloaz, met n'eo ket peurasur. Hervez Claude Bougreau, eus ar Société d'Histoire de Chinon - Vienne & Loire, e vefe bet ganet d'ar 5 a viz Mae 1489, un ali savet diwar ar chabistr 40 en Tiers-Livre.\nManac'h[kemmañ | kemmañ ar vammenn]\nAbred ez eas François Rabelais da vanac'h. Tost d'ar gêr da gentañ, da abati Fontenay-le-Comte goude. E 1526 e oa e prioldi Ligugé, e Poatev.\nStudier ha medisin[kemmañ | kemmañ ar vammenn]\nEtre 1526 ha 1530 n'ouzer ket petra a reas, met e 1530 e lakeas e anv e skol-veur Montpellier war ar medisinerezh. E 1532 e sinas e levr kentañ, Pantagruel, evel Alcofribas Nasier. Ennañ e kane Rabelais meuleudi da win e vro e-kichenik Chinon, ha da vuhez dibreder an dud, evel hini Pantagruel hag e vignoned. Ne blijas an oberenn na d'an Iliz na da bennoù meur skol-veur ar Sorbonne.\nE 1534 e oa medisin en Hotel-Dieu e Lyon.\nBeaj da Italia[kemmañ | kemmañ ar vammenn]\nÉtienne Dolet a oa mignon da Rabelais.\nDiv veaj a reas François Rabelais da Italia.\nGant ar c'hardinal Jean du Bellay ez eas Rabelais da Roma, hervez danevelloù ha n'int ket bet kadarnaet ; ar pezh a zo sur avat eo e voe gopret ar skrivagner evel sekretour an eskob d'ar mare-se.\nE 1540 ez eas da Dorino da-heul Guillaume du Bellay, anezhañ breur ar c'hardinal hag aotrou Langey, a oa bet anvet da c'houarnour Piemonte gant ar roue gall. Er bloaz-se ivez, François ha Junie, besterd Rabelais, a voe divastardet gant ar pab Paol III.\nD'an 9 a viz Genver 1543 e varvas Guillaume du Bellay e Saint-Symphorien-en-Laye ha Rabelais a gasas e gorf da Le Mans, ma voe beziet d'ar 5 a viz Meurzh 1543.\nAn trede Levrenn, 1546\nAr pevare Levrenn, 1552\nAr pempvet Levrenn, 1564\nMireille Huchon, Rabelais, Gallimard, « Biographies », 2011, 429 p. (ISBN 978-2-07-073544-0, BnF niv FRBNF42375842)\nAdtapet diwar « https://br.wikipedia.org/w/index.php?title=François_Rabelais&oldid=1988907 »\nKemmoù diwezhañ degaset d'ar bajenn-mañ d'an 27 Ebr 2022, da 07:25.


Tizi Ouzou - Wikipedia\nTizi Ouzou a zo kêrbenn Kabilia ha kreizenn ar sevenadur berber, ur gêr eus Aljeria eo.\n2 An Hin\n5 Bremañ ar gêr a zo rannet e meur a lodenn\nTizi Ouzou a zo 100 km eus Alje, kêrbenn Aljeria. Emañ ivez Tizi Ouzou kêrbenn Kabilia ha kreizenn ar sevenadur berber. An eil gêr vrasañ goude Alje eo. He c'humun bennañ eo Tizi-Ouzou. Komzet e vez alies en Aljeria eus ar «wilaya». Ur wilaya a zo strolladoù tiriegezhioù publik. Tud o vevañ war douaroù, ‘bet c’hoazet ar bevennoù anezhe gant ar gouarnamant. Disheñvel eo ur wilaya diouzh ur gumun. E [[wilaya)) Tizi Ouzou ez eus 67 kumun. E 2008 e oa bet kontet 1 127 608 den o vevañ e wilaya Tizi Ouzou.\nLec'hiet eo e traonienn oued Sebaou ha tro-dro ez eo kelc'hiet a venezioù. Savet eo bet ar gêr e 200m uhelder er menezioù. An Djurdjura eo an aradennad-venezioù pennañ hag amañ e vez kemeret gant oued ar sebaou e andon (an [(oued sebaou]] eo ster pennañ Kabilia, hag ivez an draonienn treuzet gant ar stêr). Lezanv Tizi Ouzou eo « kêr ar balan » rak bez’ ez eus balan e-leizh hag arouez ar gêr eo. Graet e vez anezhi “kêrbenn an Djurjura” ivez.\nAn hin a zo tomm ha sec'h, met er goañv e vez erc'h a-wechoù. Tomm-tre e vez an amzer en hañv 'blam d'an aer-vor ne c'hell ket tremen gant ar menezioù.\nEr reter Tizi Ouzou ez eus koad Yakouren. Peogwir ez eo brudet ar c’hoad-mañ, e teu ur bern touristed eus a bep lec'h amañ, rak loened e-leizh a zo hag ar struj a zo brav-tre. Brudet eo al lec'h evit gwareziñ ur bern terroristed a vez o koachañ er c'hoad.\nA-raok ur gêr vihan, e oa ur c'hastellig giz-turk, met kresket eo tamm-ha-tamm. Savet ez eus bet un iliz, ur skol paotred hag unan evit ar merc’hed, un ti-post, hag all... Met pa’ z eo erruet an hentoù-houarn tro-dro 1888, ez eo aet kalz ar gêr-mañ war-raok. Bremañ ez eus ar sportva bras anveet « Novembre 1954 », digoret e 1978 e reter Tizi Ouzou. Tennet eo an anv eus dispac'h Aljeria. Un hent-houarn zo e kornog ar gêr. Meur a skol-veur hag ha lise a zo bremañ ivez.\nBremañ ar gêr a zo rannet e meur a lodennAozañ\n- Dechra : eo tout ar pezh e vez kavet a us d'ar boulouard norzh. Lodenn goshañ ar gêr eo. Ar straedoù a zo bihan hag an annezioù giz-kozh. Amañ ez eus c'hoazh moskeennoù, skolioù-koranek hag all... - Kreiz-kêr : Amañ ez eus lodenn vrasañ an dudioù hag ar sevenadur ( ar sinema, ti-ar-sevenadur, ar c'hoariva,...) ur bern skolioù, lise pe skolioù-meur met ivez an oberiantizoù melestradurel (ti-kêr,...), kenwerzel, arc'hantel, an ospitalioù, ar klanvdioù, kef an asurañs kleñved hag all... Ar straed vras eo lec'h pennañ ar marc'had. -Tala Allam, hag a oa a-raok ur gêr vihan, a zo deuet da vezañ ur c'harter gant ur poull neuial, meur a lise, kreizennoù stummañ hag all...\nAn hent tizh en-dro da Dizi Ouzou.\n-Ar gêr nevez : lec'hiet eo e Su Tizi Ouzou. Evit gwir ez eus enni meur a geoded evel Salah Louanchi, Djurdjura hag all … Savet eo bet er bloavezhioù dek-ha-tri-ugent. Amañ ez eus dreist-holl tud o vevañ.\npanorama eus Tizi Ouzou\nAdtapet diwar « https://br.wikipedia.org/w/index.php?title=Tizi_Ouzou&oldid=1687162 »\nDernière modification le 6 C'hwe 2016, à 14:24\nKemmoù diwezhañ degaset d'ar bajenn-mañ d'an 6 C'hwe 2016, da 14:24.


Kan ar Bed, ur veaj war gan eus Breizh da Sina — Bannoù-heol\nPostet d'an 13/12/2018 - Pennadoù\nPerzh o deus kemeret : Gwenn-Ael ar C’helleg\nUr mennad ouzhpenn 4 bloaz kozh eo Kan ar Bed, pa oa deuet ar soñj gant Arno Elegoed ha Joris Inadias sevel ur bladenn evit bugale ar skolioù Diwan pe ar skolioù divyezhek gant kanaouennoù eilet gant ar gitar hag ar fleüt ha netra ken.\nHag an daou vignon da gaozeal eus ho mennad gant Véronique Autret, ur ganourez donezonet-kaer hag a zo bet ezel, da skouer, eus ar strolladoù Gwalarn pe Bann-heol. Degasomp da soñj ez eo Véronique Autret he deus lakaet sonerezh war « Karantez-vro », ur c’haer a varzhoneg skrivet gant Anjela Duval pemp bloaz zo hag hanter-kant.\n120 den o labourat war ar bladenn\nTamm-ha-tamm eo emdroet ar raktres avat ha deuet eo da vezañ sonerezh evit an holl. Ne ouient ket e oant o vont da voulc’hañ ur pezh mell pikol oberenn hag a lakaio anezho da labourat war meur a dachenn ha da vodañ ouzhpenn kant ugent a dud tro-dro dezho : oberourien, sonerien, kanerien hag ivez kenlabourerien all, karget da gas labourioù pouezus a bep seurt da benn.\nAn dra gentañ da ober a oa bet dibab tonioù eus ar bed a-bezh ha lakaat testennoù brezhonek warno. Pep hini diouzh e du, o deus selaouet n’ouzon dare pet kanaouenn war ar Genrouedad, pe e vefent hengounel pe ne vefent ket, eus ar Grennamzer betek hiziv. Ur pezh labour a-raok dibab trizek kanaouenn da vat, lod anezho brudet, lod all dianav d’an darn-vrasañ eus ar Vretoned.\nYouenn Gwernig, Idir, Ben Mohamed, Manu Chao, Mikel Laboa, Joxean Artze,… a oa o vont d’ober un hir a veaj ganto war hentoù pe war morioù hag a gaso anezho da Alamagn, Rusia, Euskadi, Arc’hantina, Kabilia, Suafrika, Bolivia, Sina, Korsika, Bro-Saoz, Tahiti, Katalonia ha Breizh.\nTreiñ kanaouennoù brudet e brezhoneg\nErruet e oa poent goulenn digant brezhonegerezed ha brezhonegerien sevel pe treiñ pozioù evit pep kanaouenn dibabet, nemet evit hini Youenn Vras – Tuchenn Mikael – ur vrav a ganaouenn a gloz beaj Liza ha Moutig tro-dro d’ar bed.\nBet eo pennoù ar raktres e darempred gant tud hag a c’halle, hervezo, sevel pozioù brezhonek evit kanaouennoù nevez-flamm. Perynn Bleunven, Jil Penneg, Gwenvred Latimier, Fulup Jakez, Annaig Kervella, Annie Coz, Malo Bouëssel du Bourg, Goulwena an Henaff, Mark Kerrain, Charlez an Dreo, c’hwec’hvedidi glas ha melen Skolaj ar Releg-Kerhuon, Gwennole Bihannig, ha Gwenn-Ael ar C’helleg a zo aet d’o heul.\nN’eo ket bet un ebat atav skrivañ ar pozioù evit an tonioù a oa bet fiziet enno. Ret e oa dezho derc’hel kont eus elfennoù a bep seurt – niver a droadoù, taol-mouezh, ster, yezhadur, gerioù, sonerezh ha kement zo… Ha dav eo bet kendrec’hiñ, a-hend-all, barzh pe varzh evit kaout ar gwirioù a-wechoù ivez.\nRonan Ó Luasa, ur Roazhonad, en deus adkempennet ar c’hanaouennoù. Ul lip-e-bav eo klevet disoc’h e labour aketus.\nUl levr skeudennaouet\nKanerien ha sonerien a-leizh o deus roet buhez d’ar c’hanaouennoù peurlipet. Re hir e vefe sevel roll o anvioù met gallout a reer kavout anezho-holl e dibenn al Levr-CD. Gallout a reomp menegiñ en o zouez Véronique Autret, Dan ar Braz, The Bulgarian Symfony Orchestra, Joris Inadïas, Petru Bracci, Eloïse Lagadeg, Arnaud Lacarte, Cynthia Musson, Greg Le Gouic. Pebezh plijadur eo klevet anezho o seniñ pe o kanañ.\nEvit klokaat ar bladenn ez eus bet divizet sevel ul levr skeudennaouet ma c’haller lenn ur gontadenn savet gant Clara Colin. Gallout a raio Yann Lenner mont evel-se da zizoleiñ ar bed war roudoù Liza ha Moutig. Skeudennaouet-brav eo bet al levr gant an Naonedad Geoffrey Berniolle. Kefridi Liza eo dastum an holl vinvioù ha degas anezho da sant Mikael evit ma c’hallo hemañ c’hoari Laz-seniñ Sonerezhioù ar Bed an deiz war-lerc’h…\nGallout a reer, a-hend-all, lenn pozioù an holl ganaouennoù brezhonek hag an droidigezh anezho a-hed pajennoù ar c’haer a levr-se.\nUn diskouezadeg e Kemper\nAdlennet hag azasaet e oa bet an holl destennoù a ya d’ober al levr-CD, savet en enor da Vartial Ménard, gant ur skipailhig tud, en o zouez Gwenn-Ael ar C’helleg, Arno Elegoed, Olier ar Mogn (Ofis publik ar brezhoneg), Louis Elegoët, Marie-Claire L’Haridon, Jil Penneg ha Vincent Jaouen.\nNe oa ket bet plaen an hentoù atav, digompez-mat lod anezho zoken. Skoaselloù don a veze, a-wechoù, en hentoù a zo bet darempred gant Arno, Joris ha Véronique ! Petra bennak ma oa c’hoarvezet, aet int betek penn o soñj. An neb a venn, hennezh a c’hall !\nDre chañs, n’o deus ket kavet skoilhoù hepken war o hent. Rak skoazellet eo bet o raktres gant Rannvro Breizh ha gant Ti-kêr Kemper ma oa roet lañs ent ofisiel d’al levr-CD « Kan ar Bed » d’ar 16 a viz Du 2018 ha ma oa bet dioueliet an diskouezadeg anvet eveltañ hag a vo kinniget e hall bras ti-kêr Kemper betek kreiz miz Kerzu.\nTro o do ar re vihan hag ar re vras d’ober anaoudegezh gant sevenadurioù ar bed dre ar brezhoneg. Da lenn ha da selaou hep moder !\nBannoù-heol : https://www.kanarbed.bzh/\nLevr-CD : 21,90 €\nCD : 12,90 €


Pajenn:Marigo - Buez ar Saent.djvu/61 - Wikimammenn\nPajenn:Marigo - Buez ar Saent.djvu/61\nanter-cant, Doue, evit disquez ar sourci a guemer eus ar re a guitâ pep-tra dre garantez evintâ, a reas digaç dezâ bemdez dre ur Vran un anter bara, evel gueichal d’ar Profet Ely ; hac ar miracl-se a badas bete fin e vuez.\nNe dleit quet preferi hoc’h avantaich hoc’h-unan da c’hloar Doue, a respontas Sant Paul ; ho Tisquibien o deus ezomp ac’hanoc’h, ar c’hrag a c’houlennàn digueneoc’h, eo monet da guerc’hat ar Vantel en deus roet deoc’h an Escop Athanaas, evit goloi ma c’horf goude ma maro. Sant Anton, goude beza pocquet d’e zaouarn, pere a vouelc’has gant ezaelou, a zistroas d’e Gouent, e pelec’h e lavaras d’e Religiuset: ne doûn siouas-din nemet ur pec’her, pehini a so in-din da zouguen an hano a Religius : guelet am eus ar Profet Ely, guelet am eus Sant Yan Badezour en deserz ; ne lavaras quet davantaich : hac o quemeret Mantel Sant Athanaas, en em lacaas adarre en hent. Etretant Sant Paul o veza deut da vervel, Sant Anton er guelas o pignat en Eê e creiz ur sclerigen gaër,\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/61&oldid=134730 »\nKemmoù diwezhañ degaset d'ar bajenn-mañ d'an 9 Eos 2018, da 20:21.


Journal de Renaud Camus, samedi 4 juillet 2020\ncréée le dimanche 5 juillet 2020, 8 h 21\nmodifiée le dimanche 5 juillet 2020, 8 h 24Plieux, samedi 4 juillet 2020, une heure moins vingt du matin. Surprise ce matin, je découvre, par les envois réguliers de Belle Demeure, une lecture quotidienne, en ~~~~~~~~ ~~~~~~ ~~~~~~~~~~~, ~~~~ ~~~~~~~~~, ~~~ ~~~~~~~~~ ~~~ ~~~~ ~~~~~~~~~~~~, ~~~~~ ~~~ ~~~~~~~~~~, ~~~~ confins du Puy-de-Dôme ~~~ ~~~ ~~~ ~~~~~~~, ~~~~ ~~ ~~~~~~~ (~~~~ ~~~~~ ~~~ ~~~~~, ~~~~~ ~~~~ ~~~~~~~~~~~~ ~~~~~~~~~~~~ ~~’~~~~~~~~ ~~~~~~~~) : ~~~~~~~ ~~~~~ ~~~~~~~ ~~~~~~ ~~~~ ~~~~~~ ~~~~~~. ~~~ ~~~~~~~~~ ~~~~~~~ en assez bon ~~~~~, ~~~~~~~~~ ~~~~ ~~~ ~~~~~~ ~~~~~~. ~~’~~~~~~~~ ~~~~ ~~~~ ~~~~~~~~~ ~~~~~ ~~~~~ ~~~~ ~~~~~~~~ ~~ ~~~~~~ ~~~~ ~~~~ ~~~~~~. ~~’~~~~~~~~~~, ~~’~~~~~~ ~~~~ ~~~~~~~~~~~~~~, ~~~~ ~~~~~~ ~~~~~~~~~ ~~~~~~~~, beaucoup mieux et ~~~~~ ~~~~~~~~~~~ ~~~~ ~~~ ~~~~~~~~ ~~~~ ~~~~~~~~~ ~~ ~~~~~~~, ~~~~ ~~~ ~~~~~~~~ ~~~ ~~~~~ ~~~~~ ~~ ~~~~~ ~~~~~ ~~~ ~~~~~~~~~~ ~~~~~~~~~~~~~ ~~~~~~ ~~~~~~~~ ~~’~~~~~~, ~~~ ~~~~~ ~~~~~~~~ à la va-comme-je-te-pousse, ~~~~~ ~~~~~~ ~~’~~~~ ~~~ ~~~~ ~~~~~~~~~~~~~. ~~~~ ~~~~~ ~~~~~~~~ ~~~~~~~~~~~~~~ ~~~~ ~~~~~~~~~~~~ ~~~~ ~~~~~~~~~~~ ~~~~~~~~~~~~~ ~~~ ~~~~~~-~~~~~~~~~, ~~~~ ~~~~~ ~~~~~ ~~ ~~~~~ ~~~ ~~~~ ~~~~~~~~~ ~~ ~~’~~~~~~~~ — j’ai toujours ~~~~ ~~~ ~~~~~~~~ ~~~’~~~ ~~~~~~ ~~~~ ~~~~~ ~~~ ~~~~~, ~~~~~ ~~~ ~~~~~~~~~ ~~~~ ~~~~~~~~, ~~~~~ ~~~ ~~~~~~ ~~~~~~ ~~~ ~~~~~~~~~ ~~~~~, ~~~~~~~~~~ (~~’~~~~-~~-~~~~~ ~~~~~ ~~~~ ~~~~~~ ~~~ trente dernières années…), ~~~~ ~~~ ~~~~~~ ~~~~~ ~~~~~~ ~~~~~~~ ~~~~~. ~~~~~~~~~~~~~~ ~~~ ~~~~~~ ~~~ ~~’~~~~~~~, ~~~~~ ~~~ ~~~~~~~~ ~~~’~~~ ~~ ~~~~~ ~~~~ ~~~~~~~~ ~~~~~ ~~~ ~~~~~~~~~, ~~~~~ ~~~~~~ ~~~ ~~’~~ a pas d’enjeu, ~~~~~~ ~~’« ~~~ ~~~~~~ ~~~~~~~~ XVIIIe ». ~~~ ~~’~~ ~~ ~~~~~ ~~~ XVIIIe ~~~~~~~ ~~ ~~~~~~~~~, ~~~~~ ~~~~~-~~~~~ ~~~~ ~~~~~~~~ ~~~~ ~~~~~~~~, ~~~~~ ~~~~~ ~~~~~~~ ~~~~~~~~~ ~~~ crois, lors de ~~~~~~ ~~~~~~~~ ~~~~~~~~, ~~~’~~~~~ ~~~~~~ ~~~ ~~~~~~~ effondrée.\nNous ~~~~~~~ ~~~~~~~~~ ~~~~~~ ~~~~ ~~~ ~~~~~~~ ~~~~~~~~ ~~~ ~~~~~~ ~~~~~~~~~~~ ~~~~ ~~~~~ ~~~~~ ~~ ~~~ ~~~~~~~ ~~~~~~~~~~~, ~~~-~~~~~ ~~~ jardin, à l’est, ~~~~~~ ~~~~ ~~~~~~, ~~~~ ~~~~ ~~~ ~~~~~~ ~~~~~~~~~~ ~~’~~ ~~~~~~~~~~~, ~~ ~~~~~ ~~~ ~~~~~~~~~~, ~~~ ~~~ ~~~~~~ ~~~~~~ ~~~~~ ~~~ ~~~~~ ~~~~~~ ~~~~~~~ ~~~~ ~~~~~~~ ~~ ~~~ rêverie désirante, s’agissant ~~~ ~~~~~~~~~. ~~~~~ ~~~~~~~ ~~~~~~~ ~~ ~~~~~~~~ ~~~~ ~~~ ~~’~~~~ ~~~~ ~~~ ~~~~~~. ~~~~~~~~~~~~~, ~~~ ~~~~ ~~~~~~ ~~~~~~~~~~ ~~ ~~~~~~ ~~~~~~~~-~~~. ~~~ ~~~~~~~ ~~~~ ~~~~ ~~~~~~ ~~~~~ beaucoup plus faciles ~~ ~~~~~~~~, ~~~ ~~’~~~~ ~~~~~~~~~~~~, ~~~~~ ~~~~~ ~~~~~ ~~~~~~~, ~~~~~~ ~~~~~~~ ~~~~~~~, ~~~~~ ~~~~~~ ~~~~~~~~~ ~~~~~~ ~~~~ ~~~~~~~~ ~~~~~~~, ~~~~ ~~~ ~~~~~~~~~~ ~~~~~-~~~~~~~~, ~~~~ ~~~~~~~ is ~~~ castle for old men. ~~~ ~~~~ ~~~~~~~~ ~~~~~~ ~~~~ ~~’~~~ ~~~~~~ ~~~ ~~~~ ~~~~~~~~~~~, ~~~ ~~~ ~~’~~~~~~~~~~~ ~~’~~~ ~~~~~~~, ~~~ ~~~~~~~ ~~~~ ~~~ ~~~~~ ~~~ ~~~~ (~~~~~~~~) ~~~~~~~~~ ~~~~~ (~~~ de Roman furieux) ~~~~~~~ ~~’~~~ ~~~~~~ ~~~~~~~~~~~~~~ ~~~~~~ heureux.\nCurieusement, ~~~ ~~~~~ ~~~~~~~ ~~~~~~ ~~~~~ ~~~~~~~~~~ ~~~~~ ~~~~~~~, ~~~~~~ ~~~ ~~~~~~~~~, ~~~ ~~~~~~~~ ~~~~~~~~~~. ~~~ ~~~ ~~~ ~~~~~~~~~ ~~~~~ ~~~~~~~~~, ~~~ pourrais être amené ~~ ~~~~~~~~ ~~~~ ~~~~~.\nvoir l’entrée du samedi 4 juillet 2020 et ses 14 images dans Le Jour ni l’Heure


Keleier Noz du mardi 8 novembre 2016\nDiffusion du mardi 8 novembre 2016 Durée : 11min\nPellgomzet hon oa d'un amerikan evit kaout e santimant war dilennadeg ar prezidant(ez) nevez. Bet e oamp da heul klanvdiourien ar vro o vanifestiñ. Komzet hon oa ivez diwar-benn kudennoù evit pourchas an tredan e Breizh hag ivez diwar-benn traezh Lannuon.\nWar nes kaout ur prezidant nevez emañ ar Stadoù Unanet\nPiv vo 45vet prezidant ar Stadoù-Unanet ? Benn un neubeut eurvezhioù e vo gouezet gant piv z'aio an trec'h. Wayne Mockerman a zo o vevañ tramor. Telefonet hon oa d'an amerikan-mañ evit ma tisplegfe deomp peseurt aergelc'h a oa er vro. "Skuizh on gant ar votadeg-mañ" emezañ. Pennad-komz gant Wayne Mockerman.\nHarz-labour e ospitalioù ar vro\nE Roazhon, Naoned, Brest, Douarnenez, pe c'hoazh e Kemper e oa bet gwelet micherourien an ospitalioù o tibunañ. Bez e oant war-dro 250 da skouer dirak ospital Kemper da 12e. Bet e oa Enora Molac da heul ar vanifesterien. Klevet e vez Youn Jardin ha Per Rannou.\nDiaes e vo pourchas tredan e Breizh eme RTE\nHervez RTE (Réseau de Transport d'Electricité) e vo kudennoù e-pad ar goañs evit pourvezién tiez hag embregerezh Breizh. Perak ? Abalamour m'eo bet lakaet war enaou 18 kreizenn nukleel -amzer d'an ASN kempenn anezho-. Diskouez a ra mat eo ret kaout ur greizenn gaz e Landivizio eme neuze Yves Edern, sekretour ar strollad GESPER. Pennad-komz gant Yves Edern.\nTraezh Lannuon : un trec'hig evit an enebourien\nAozet e oa bet ur vodadeg, Dimeurzh vintin, e prefeti Aodoù-an-Arvor. Dilennidi ar vro ha renerien an embregerezh Roulier a oa aze. Divizet zo bet a-benn a fin gant ar stad nompas reiñ adarre an aotre d'an embregerezh gellout tennañ traezh e bae Lannuon. Ne vo ket ar gwir ken gant Roulier hag ar Can mont da zesachañ traezh e foñs ar mor ken ma vo ket roet e ziviz gant ar C'huzul stad. Ar pezh a raio benn ur miz ac'hann.Bet e oa meur a wech Elisabeth Kerloc'h da vanifestiñ e Lannuon. Pennad-komz gant Elizabeth Kerloc'h.


Dilhad - Wikipedia\nDoareoù dilhad betek 1500\nUr pezh dilhad, pe ur gwisk, zo ur pezh gwiad (pe un danvez moan all) a vez lakaet war ar c'horf, pe en-dro dezhañ, da c'holeiñ un darn anezhañ.\nUr gwiskamant zo ur pezh dilhad peurvuiañ, hag an holl bezhioù dilhad gwisket war ar c'horf a-wechoù.\n3 Abegoù evit gwiskañ dilhad\n3.1 Gwall amzer\nA bep seurt dilhad zo:\nSellet ouzh ar pennad ledanoc'h : Istor an dilhad\nEn amzerioù koshañ e teue an dilhad eus ezhommoù an dud d'en em wiskañ en un doare simpl ha pleustrek. Pelloc'h e teuas levezon ar c'hiz, ken e vez dibabet gwiskañ dilhad pe zilhad evit abegoù sokial.\nWar a seblant e voe implijet kreoñv loened, da gentañ, evit en em wareziñ diouzh an amzer, fall pe vrav. Goude int bet aozet evit aesaat an oberezhioù boutin ha divoutin. Abretoc'h eo deuet aozadur an dilhad un doare evit en em stipañ (en em fichañ brav) ha seul vuioc'h ma vez tro da stagañ bragerizoù warno.\nHervez an oberezhioù ez eus bet fardet dilhad arbennik : dilhad-brezel, dilhad-labour, dilhad-lid, dilhad-sport, etc...\nEn Europa e oa bet emdroadurioù stankoc'h adalek ar XIVvet kantved pa oa kresket live an teknikoù ha pa voe degaset danvezioù nevez diwar gresk an eskemmoù kenwerzhel.\nAbegoù evit gwiskañ dilhad[kemmañ | kemmañ ar vammenn]\nGwall amzer[kemmañ | kemmañ ar vammenn]\nBezañ gwarezet diouzh ar gwallamzer eo an abeg degemeretañ gant an istorourien evit displegañ perak eo bet ijinet an dilhad.\nRestr:Pelze und Felle im Neandertalmuseum - (03).jpg\nPaotr an Neandertal gwisket gant kreoñ\nYenijenn : ar gwiadoù zo doareoù efedus da virout ouzh an aer yen a vont da yenaat ar c'hroc'hen ha da herzel an aer tommet gant gwrez ar c'horf a dreuziñ en-dro seul vuioc'h e chom un nebeud aer e-barzh fibrennoù ar gwiadennoù. Izolus-tre eo an aer-se, p'eo digonduus an aer difiñv. Implijet e vez ar perzh-se pa vez fardet ar gweradurioù doubl.\nHeol : pa lakaont un harz d'ar skinoù uslimestra hag isruz, e kinnig an dilhad ur gwarez ouzh al loskoù hag an taolioù heol). Daskedet e vez ar skinadur hollek gant ar pezhioù-dilhad splann o livioù ken e warezont muioc'h eus ar gwrez.\nGlaveier (glav, erc'h) : gwiadoù ha danvezioù zo a zo anvet "dizintrus" pa lakaont un harz da zour ar glaveier. Ret eo gwareziñ ar c'horf diouzh an dour p'eo hemañ ur fluidenn doug-gwrez a c'hell lakaat pep tra da yenaat.\nMantell-c'hlav japanat kozh\nAdtapet diwar « https://br.wikipedia.org/w/index.php?title=Dilhad&oldid=1875315 »\nKemmoù diwezhañ degaset d'ar bajenn-mañ d'an 15 Mae 2020, da 16:54.


Stumm eus an 2 Her 2009 da 15:29\n10 026 okted ouzhpennet , 12 vloaz zo\nStumm eus an 26 Ebr 2005 da 01:38 (kemmañ)\nStumm eus an 2 Her 2009 da 15:29 (kemmañ) (dizober)\n==E ser an dilennadeg==\nDa gregiñ ganti e kinnigin un tamm arroudenn eus ar reolennoù a sell ouzh kefridi ar verourion :\n''Dre vras ne zle ket ur merour kemer divizoù hep ali hag asant ar gumuniezh en a-raok. Arabat eo dezhañ implijout e ostilhoù evit ur gounid personel ivez pe en un doare dizonest. Ma vez seurt emzalc'hioù gant ur merour e c'haller soñjal e kammimplij e veli.''[http://br.wikipedia.org/wiki/Wikipedia:Merourien#Ar_pezh_eo_arabat_d.27ar_verourien_ober]\nSellomp 'ta un tamm a-dostoc’h bremañ. Da heul tabutoù savet ganin a-zivout krefen lieseurt –diwar-benn rieion Kembre pergen, a zo berzet ouzhin labourat diwar o fenn– e kavas B.-B. ur respont : en em ginnig da verourez[http://br.wikipedia.org/wiki/Kaozeadenn_Implijer:Neal#Kavet]. Pezh a ziskouez n’eo ket tamm ebet evit "skoazellañ" Neal en em ginnig B.-B., evit ober un arver personel eus ur galloud brasoc’h ne lavaran ket.\nFentus eo lenn diwar he fluenn -o komz diwar va fenn- gerioù evel "vandalerezh", "margodenniñ", "kunujennoù", "tagadennoù" ha me oar-me. BB a oar eus petra emañ o komz hep mar : pa seller ouzh obererezh merouriezh kent[http://br.wikipedia.org/w/index.php?title=Dibar:Log&limit=500&type=block&month=&year=] e lenner dres, etre ar 4 Mezheven 2007 hag ar 5 C'hwevrer 2008 (hag a-raok, d'an 22 Du 2006, gant e "geneil" Bernez Bernioù), stankadennoù diniver en abeg dres da seurt emzalc'h. Da c’hoarzhin eo lenn tamalloù a-berzh BB evel “margodenniñ” ! Ha petra eo soñj [[Implijer:Bernez Bernioù]], [[Implijer:Tangi Gwegen]], [[Implijer:Shelley Konk]], [[Implijer:Alan Delo]], [[Implijer:Rufus]], [[Implijer:Nihil Obstat]], [[Implijer:Ab Ostol]], [[Implijer:Kergidu]], [[Implijer:Lola Kola]], [[Implijer:Alfoñs ar C'hlas]], [[Implijer:Alfoñs ar Werenn]]…diwar-benn kement-se ? Fentus eo a-hend-all lenn Neal skrivañ "'''''Krediñ a reer e c'hellfe bezañ''' implijet ar gont-mañ evit margodenniñ''". Kinnig a rafen a-walc'h un doare gwelloc'h c'hoazh : "''Krediñ a reer, hervez tud zo, a c'hellfe, marteze (gallus a c'hallfe bezañ), bezañ implijet, dre ma vefe diskred...''". Pe ur stumm all un tamm berroc'h : "''Bianchi-Bihan he deus lavaret din skrivañ...''". Hag un tamm pelloc'h : "''goulennet eo bet gwiriekaat IP ar gont-mañ''". Emeur bepred o c'hortoz disoc'h an enklask, me'gred...\nPetra eo stad an traoù, bremañ ? E-touez ar verourion kent, '''Kadwalan''', '''Benoni''', '''Paotr''', '''Fulub''' ha '''C.Rogel''' a hañval bezañ "steuziet". Ne chom oberiant nemet '''Neal''', a zo penn-da-benn e dorn BB.\nE-touez an emstriverion e weler diouzh un tu ur skipailhig tud en em anavez mat war a hañval, hag '''oc'h en em kinnigañ pep hini an eil evit egile''' : BB (kinniget gant Kdbzh, Ex-Smith ha Neal), Ex-Smith (kinniget gant Neal ha BB), Llydaw (kinniget gant Ex-Smith, BB ha Neal) ha Kadbzh (kinniget gant BB, Neal, Ex-Smith) (an daou diwezhañ o vezañ nullet o c’hinnig diwar o goulenn) : bravat tiegezh, neketa ? Diouzh un tu all, estregedon, Y-M D (kinniget gant Bolivar, "Gweñlc'h"), Gwendal P. ha Malo (kinniget ganto o-unan). Ha neuze e teu an traoù da vezañ kemplesoc'h evit BB hag e sujidi ! Neal ha BB zo ar re o deus kinniget ar muiañ a emstriverion (BB, Ex-Smith, Llydaw ha Kdbzh gant Neal ; Ex-Smith, Llydawr ha Kdbzh gant BB), pa oa asur e oa tud eus o skipailhig. Ha bremañ pa welont tud all -ne hañvalont ket anavezout ken mat- e skriv Neal : ''Ret eo anzav on souzhet bras gant an niver a dud a fell dezhe dont da vezañ merour... hag en em c'houlenn a ran hag-eñ e c'houvezont int-i holl pe re eo kefridioù ar c'harg-se? N'eus forzh penaos, ne gav ket din e vefe un dra vat kaout re a verourion rak ret eo dezhe en em glevet ivez ha, d'am soñj atav, e vefe aesoc'hig kas an traoù war-raok en un doare sioulig ma vefe un nebeud merourion oc'h ober war-dro ar raktres atav.''[http://br.wikipedia.org/wiki/Kaozeadenn_Wikipedia:Kumuniezh/votadeg_evit_merourien_Gwengolo_2009#Souezhet] Ya, sur ! Gwelloc'h eo "un nebeud merourion oc'h ober war-dro ar raktres atav". Un nebeut tud ''dibabet mat'' na petra 'ta !\nHa petra eo "labour" BB a-benn ar fin ? Evel am eus bet tro da verkañ ergentaou e skriv war pep tra, daoust dezhi na c'houzout tra diwar o fenn. Evel-just, anat deoc'h, ne c'haller ket "gouzout pep tra". Padal eo souezhus gwelout unan bennak bezañ '''dizesk war pep tra''' evelti. Pezh a ra hepken zo klask '''treiñ''' pennadoù diwar Wikipediaoù all. Hogen, evel 'm eus bet tro da lavarout, ne c'haller ket treiñ ervat un destenn pa ne gomprenner ket anezhi. Levrlennadur nemetañ BB zo...ar Wikipediaoù all ! Hag ul levr bennak he defe digoret en he buhez ?. Evit pezh a sell ouzh an diskibezhioù on boas da bleustriñ -an Istor, am eus un tamm stummadur warnañ, da skouer- pe an dodennoù a gav din bezañ bet studiet kalzig -ar reizhiad amaezhel saoz da skouer- e c'hallan lavaret en un doare diogel ez eo '''nul''' live ar brizhpennadoù savet gant BB. Ne vin ket evit barnañ disklibezhioù all estrenoc'h ouzhin, goulakaat a c'hallan ez eo heñvel he live diwar o fenn.\nHa Wikipedia a vefe tonket da vezañ troidigezhioù -fall- eus ar Wikipediaoù all ? Padal ar Wikipediaoù all zo bouedet gant titouroù hag imbourc'hioù diavaez, n'int ket troidigezhioù hepken eus ar Wikipediaoù all. Gwell a se evit ar Wikipediaoù-se n'eo ket o fennadoù troidigezhioù diouzh ar Wikipedia brezhonek !\nAr pep gwashañ eo n'eo ket evit gouzañv e vefe tud all o klask kas war-raok ul labour sirius : '''e Wiki dezhañ''' an hini eo, hag ur pennad en deus savet zoken evit addegas kement-se da soñj da gement hini en defe ankouaet un dra ken anat, anvet en un doare souezhus [[Wiki-ni]] e-lec’h '''Ma Wiki din-me''' ! Hag emaomp amañ e rouantelezh an Tad Ubu : dizesk, sot, drouk eo...met ar galloud zo ganti ! Ha neuze e c'hall mac'homañ ar Wiki, heskinañ kement ali disheñvel diouzh hec'h hini. Un doare emskiantek eo moarvat da gaout an dizober eus ar re n'int ket e "linenn" BB hag he lakezed, a-hend-all : '''o digalonekaat''' hag '''o heugiñ''' dre o rediañ da asantiñ dibaboù tidel ne c'haller ket asantiñ, kement-se a-benn o lakaat da baouez da gemer perzh. Ha den n'en deus klasket kompren perak e oa kement a dud bet oberiant ergentaou ha dilezet ganto Wikipedia abaoe ur prantadig ?\nEvit pezh a sell ouzhin, n'em eus biskoazh klasket rediañ an termenadurezh reizh d'ar pennadoù savet araozon gant ar re all, ha pa oufen pegen lu e c'hallont bezañ. Kinnig ha netra ken, da skouer evit pezh a sell ouzh an anvioù-lec'h iwerzhonek -dic'hallus da zistagañ da gement ne oar ket iwerzhoneg- ha roet dezho gant poell ur stumm brezhonek gant Loeiz Andouard, evel '''Limnac'h''' e-lec'h ''Luimneach''). Padal e kav din e ranker tennañ korvo eus an holl re o deus kaset hor yezh war-raok araozomp, eus geriadurourion an 18vet kantvet betek ''Preder'', hag o tremen dre Frañsez Vallée, ''Gwalarn'' ha Roparz Hemon, SADED ha Guy Etienne, pe c'hoazh etre Ebrel 1991 hag Here 1992 Bodad ar Yezh Arnevez (BAYA), heuliad emvodoù kaset war-raok gant Herve Kerrain (ha ne oa ket, eñ, ur brizhvrezhoneger)...Ne lakan mammenn ebet a-gostez, an holl o deus o splet. Hogen tud dizesk zo bepred feuket pa lennont traoù n'int ket evit kompren hag a live uheloc'h eget o hini. Ha neuze e ranker skrivañ ur ger gallek war zigarez n'eur ket evit kompren '''kefridiel''' (a gaver e Geriadur An Here, pe e ''Tintin. Afer Klaskato'', p. 43 : "''En un notenn gefridiel e sav Maodiernezh an Aferioù Diavaez kreñv he mouezh a-enep...''" : moarvat e vo lavaret e oa Divi Gervella ha Martial Ménard awenet gant ur gealiadurezh diaoulek !). Neuze e ranker skrivañ '''lec'hienn''' e-lec'h '''load''' pa rankfe klotañ "ez-naturel" ha "dre ret" '''lec'hienn''' (dereat-tre evit ul lec'hienn henoniel da skouer) ouzh ar galleg ''site'', ha pa n'eo ket '''load''' anavezet gant ar veulkeed-se. Ha koulskoude e vez kavet ar ger-se e ''Geriadur ar Stlenneg'' embannet e '''1995''', pe e '''Aber''' abaoe krouidigezh he load (''load gwe'' a vez kavet abaoe an niv. 15, Nevez-Amzer 2004) ; biskoazh n'em eus kavet, e saozneg, ''site'' e-lec'h ''website''. Rediañ a reer c'hoazh dibaboù diboell-krenn diwar-benn an anvioù-rieion, ha dislavarus dreist-holl : '''treiñ''' evit broioù zo (''Loeiz XIII''...), '''berzañ skrivañ e brezhoneg''' evit broioù all zo, evit Kembre pergen. Ha koulskoude roue Gwynedd an 10vet kantved ha kont Kernev an 11vet kantved '''o doa an hevelep anv''', ar skoueriekadurioù brezhonek ha kembraek a-vremañ hepken a grou un diforc'h ne oa ket anezhañ d'ar c'houlz-se pa oa c'hoazh ur gumuniezh predenek bev-mat. Merkañ a c'haller a-hend-all e skriv Divi Gervella e ''Emblèmes et symboles des Bretons et des Celtes'', Coop Breizh, 1998, p.26 '''Hoel Dda''' (zoken ma c'haller bezañ souezhet e chom e kembraeg ''da''). Heñvel e vefe ar gudenn evit anvioù-tud lec'hlennat evel '''Olaf'''/'''Olof'''...disheñvel hiziv an deiz e daneg, norgeeg, svedeg hag islandeg, ne oant ket ken dispartiet er Grennamzer avat. Kement-se n'eo ket ur gudenn a yezhoniezh-rik, ur gudenn a Istor ne lavaran ket, pezh ne c'hall ket beulkeed evel BB intent...\nAdtapet diwar « https://br.wikipedia.org/wiki/Dibar:MobileDiff/572939 »


Ganet e oa e Dardania e Moesia Superior (Serbia hiziv). Hervez e vab e oa kar d'an impalaer Claudius II, hogen hiziv e soñjer e oa bet ijinet ar gerentiezh-se.(Daveoù a vank)\nPerzh a gemeras er brezel da adkemer impalaeriezh Palmyra, e Syria a-vremañ. Un tribun e voe en arme Probus hag anvet da c'houarnour Dalmatia dindan Carus.\nDimeziñ a reas da Flavia Iulia Helena. Tad Constantinus Iañ e oa.\nE 293 e voe anvet da Gaesar pa voe krouet an titl-se e framm an detrarkiezh. Evit-se ivez e rankas dimeziñ da verc'h Maximianus, Teodora ; marteze e rankas kas Flavia Helena kuit, met n'eus diell ebet da gadarnaat kement-se.\nGant kalz a boan e kemeras Gesoriacum e 294, ha daou vloaz e voe o tont a-benn eus ar bagadoù soudarded emsavet ha da brientiñ aloubadeg Enez Vreizh. Gant e listri e kuitaas Gesoriacum e 296 : div arme a voe graet, an eil renet gant Constantius hag eben gant ar prefed Asclepiodotus. Abalamour d'al latar e rankas Constantius distreiñ da C'halia, met arme Asclepiodotus a c'hallas dilestrañ hag en em gannañ ouzh hini Allectus, an hini en devoa lazhet Carausius ha kemeret e lec'h.\nE 298 e voe trec'h war an Alemanned o devoa treuzet ar Roen, a lakae freuz ha reuz e reter Galia, hag o devoa lakaet seziz war Andemantunnum (Langres).\nEn hañv 306 e varvas Caesar Constantius Iañ Chlorus, en Eboracum en Enez Vreizh.\n(... - ...) Constantius Chlorus\n(305 - 306) War e lerc'h :\nAdtapet diwar « https://br.wikipedia.org/w/index.php?title=Constantius_Chlorus&oldid=1984847 »\nKemm diwezhañ d'an 5 Ebr 2022 da 12:48\nKemmoù diwezhañ degaset d'ar bajenn-mañ d'an 5 Ebr 2022, da 12:48.


Samaïn Fest evit skoazellañ Diwan Ar Meziaer - Skol Diwan Roazhon\nSamaïn Fest evit skoazellañ Diwan Ar Meziaer\nD’ar Sadorn 27 a viz Here, adalek 5e30 abardaez, e vo aozet eil dalc’h Samaĩn Fest er Meziaer, gant kuzul skoazell Diwan Ar Meziaer. Ur roll a-feson evit an dud sot gant ar muzik metal hag evit ober anaoudegezh gant ar seurt muzik-se : Vulcain, Mass Murderers, Belenos, Huata, Hand of blood, Unturn, Hexecutor. 13€ eo priz an tikedoù rakprenet (samainfest chez gmail.com) / 15€ war al lec’h / en gwerzh er rouedadoù ticketnet & France billet. Tavarn ha stalioù boued war al lec’h.\nHervez an hengelted e veze rannet ar bloaz e div amzer : an amzer deñval hag an amzer sklaer. Devezh Samaïn a veze evito ar pennad-amzer etre ar bloavezh-kozh hag ar bloavezh-nevez. En nozvezh Samaïn e krede d’an dud e oa an anaon o tistreiñ en-dro da diez ar re vev. Setu perak e veze lezet an norioù damzigor, a-benn ober degemer-mat dezho. Lakaet e veze lutigoù war ar gwenodennoù evit heñchañ an anaon.\nUr skolaj Diwan en Il-ha-Gwilen\nAdlañset eo ar gevredigezh Skolaj Diwan 35 evit krouiñ ur skolaj Diwan en Il-ha-Gwilen, e Gwipri/Mezieg e miz… Lenn pelloc’h\n5 a viz Ebrel 2019\nSkol Diwan : 40 vloaz\nAozañ a ra skolioù Diwan Dinan, Roazhon, Gwipedel, Felger ur gouel bras evit 40 vloaz Diwan: troioù-bale, c’hoarioù,… Lenn pelloc’h\n15 a viz Ebrel 2018\nD’ar gwener 13 a viz Genver, bugale skol ar Gacet ha Keryann a zo bet plijet bras da zañsal dirak o zud. Dañsoù… Lenn pelloc’h\n17 a viz Genver 2017\nE mirdi Breizh evit ar re CM\nD’ar 4 a viz Kerzu e oa bet dalc’het evit ar re CM1 ha CM2, un abadenn diwar-benn ar Grennamzer e mirdi Breizh !… Lenn pelloc’h\n26 a viz Kerzu 2016\nKomz brezhoneg ouzh e vugale\nE miz Kerzu e vo aozet Skol an Emsav sadornvezhioù staj evit an dud o deus divizet skoliata o bugale en hentadoù… Lenn pelloc’h\n26 a viz Du 2016\nD’ar sul 25 a viz Here da 4e goude merenn e vo skignet va film “Ar Gwim savet gant Soazig Danieloù, er Maezioù frank,… Lenn pelloc’h\n8 a viz Here 2015\nFest an hañv\nD’ar gwener 27 a viz even adalek 5e eus an endervezh e vo aozet fest ar skol er bloaz-mañ. War ar roll : 5e-5e45 :… Lenn pelloc’h\n19 a viz Mezheven 2014\nGouel Breizh 16-26 a viz Mae\nPetra eo Gouel Breizh ? 200 darvoud, ha muioc’h c’hoazh, kinniget pep lec’h e Breizh ha dre ar bed etre ar 16 hag ar… Lenn pelloc’h\nKig-ha-farz Diwan Felger\nUn tamm abadenn kig-ha-farz ha kaniri a vo aozet gant Kuzul Skoazell Diwan Bro Felger d’an 27 a viz Ebrel 2013 da 7e… Lenn pelloc’h\neil a viz Ebrel 2013\n210 perzhiad e Fest Nedeleg 2012 ! Pedet oa bet ar vugale hag o familh d’ur gouel Nedeleg breton-ha-mec’hikan gant ar… Lenn pelloc’h\n29 a viz Genver 2013\nBeilhadeg vreton er Meziaer d’ar Sadorn 2 a viz C’hwevrer\nEvit an eil gwech e vo aozet ur veilhadeg breton gant kuzul skoazell Diwan Ar Meziaer. Kaoz vo eus kevrinoù… Lenn pelloc’h\n28 a viz Genver 2013\nBloavezh mat deoc’h a souhetan Bloavezh mat digant Doue Avantur vat d’ar re yaouank D’ar re gozh prespolite...… Lenn pelloc’h\nFest Nedeleg etre Breizh ha Mexico\nEn em vodet zo kerent eus skolioù Diwan Ar Meziaer ha Roazhon evit kregiñ da brientiñ ar Fest Nedeleg. Un Nedeleg etre… Lenn pelloc’h\nDistaol 50% war feurm ar skol !\nSetu ar c’heloù dispar ’meump bet en distro-skol : divizet eo bet digreskiñ feurm ar skol gant ti-kêr Roazhon, nemet 50% da lâret 11500€ nebeutoc’h da zispign bep bloaz. Bloaz zo oa bet savet ar goulenn-se ganeomp. Unan eus an doareoù e oa evit talañ… Lenn pelloc’h\nUr c’hlik bihan evit skoazellañ Skol Diwan Roazhon\nMoaien zo d’ober ur prof da skol Diwan Bro Roazhon dre Internet hiviziken. Skolioù kevredigezhel ha digoust eo ar… Lenn pelloc’h\n16 a viz Mezheven 2012\nPont Yaou Bask ha Pantekost\nSkol vo d’ar Merc’her 9 a viz Mae evit adptapout ar Gwener 18 a viz Mae en a-raok (pont Yaou Bask). Ne vo ket skol… Lenn pelloc’h\n6 a viz Mae 2012\nBrezhoneg : kêr Roazhon lavar-dislavar !\nBev-birvidik eo ar brezhoneg e Roazhon. Anavezet ha komzet e vez gant miliadoù a dud. Koulskoude ne gaver ket kalz a… Lenn pelloc’h\n23 a viz Meurzh 2012\nC’hoarioù nevez evit ar greizenn dudi\nA-drugarez d’an gwenneien bet gounezet da-geñver ar marc’had Nedeleg hon eus gellet prenañ c’hoarioù nevez evit ar… Lenn pelloc’h\n14 a viz Meurzh 2012\nFest-noz Fest’n Breizh d’ar Yaou 1añ a viz Meurzh\nFest-noz Fest’n Breizh d’ar Yaou 1añ a viz Meurzh, da 8e30, e sal ar Cité. Trio Virtuel, Dispac’h, Pegement hag IMG,… Lenn pelloc’h\n28 a viz C’hwevrer 2012\nKlask zo war boutailhoù gwer\nEn nevez-amzer e vo fardet sirop skaw gant bodad an arc’hantañ. Gant se emaomp o klask boutailhoù gwer goullo, brav,… Lenn pelloc’h\n7 Gwerzh gwastili ha levrioù e skol Keryann\n15 Gwerzh gwastili e skol Gacet : klas Pablo / Adèle\n16 Liorzhañ e skol Gacet\n29 Gwerzh gwastili ha levrioù e skol Gacet : klas Fañch\n5 Gwerzh gwastili ha levrioù e skol Keryann\n7 Liorzhañ e skol Gacet\n12 Emvod-meur ordinal e skol Gacet\n13 Gwerzh gwastili e skol Gacet : klas Véronique\n17 Emvod implijidi\n20 Gwerzh levrioù e skol Gacet\n9 Gwerzh gwastilli ha levrioù e skol Keryann\n11 Liorzhañ e skol Gacet\n17 Gwerzh gwastilli e skol Gacet : klas Youenn\n24 Gouel Kalanna\n25 Kuzul Skol e Karaez\n31 Gwerzh levrioù e skol Gacet


radio – Page 3 – Radio Kerne\nSikouret ‘n eus kleñved ar Mukovisidoz da vugel-den da zont b’enn deus ur c’hleñved marvel all, 5000 bloaz ‘zo. Nevez ‘zo zo bet graet un dizoloadenn gant siantourien Brest asambles gant ur skipailhad all deus bro Ganada. Studiet zo bet gant Emmanuelle Genin hag he c’henseurted un hollad tud klañv gant ar mukovisidoz o tont deus meur a vro Europad, gant ar pal gouzout pezavare e oa deuet ar c’hleñved-se war wel. Un 20 bugel deus Frañs, Danemark, bro Iwerzhon, bro Albania, bro C’hres, bro Ukraina, pe c’hoazh… a zo bet studiet o jenoù, ha jenoù o zad hag o mamm.\nAnnaig Rouxel, biologourez hi he-unan, a zispleg deomp petra zo bet kavet ganto, deus mikro Tunvezh Gwlagen-Grandjean.\nUn atersadenn kignet evit ar wezh kentañ d’an 30 a viz Here 2019.\nNebeutoc’h a fiksionoù radio, mont war zu an « odio », postoù labour fiziet e stalioù prevez, muioc’h muiañ a abadennoù kozh adksignet… Setu taolenn nec’hus bed ar radio publik livet deomp en abadenn an Divskouarn o Nijal hiriv. E kreiz ul luskad sokial da stourm enep ar steuñv nevez bet savet gant ar renouriezh emañ an holl aozadurioù sindikel er mare-mañ.\nDibaoe un nebeut bloavezhioù e vez digresket ar yalc’hadoù roet d’ar radioioù publik gant ar Stad, ha diwar an digarez-se e vez klasket gant ar renouriezh ” neveziñ ” ar modoù d’ober. Ha savet gant ar batronez Sibyle Veil ur ” Projet 2022 ” a zoare evit Radio Frañs. 60 million a euroioù a ranker kavout ac’hann ar bloavezh 2022 evit he raktres. Postoù labour nebeutoc’h a zo da vezañ neuze evel just, a-benn esperniañ kement-se argant. Ha diaboe ar 25 a viz Du emañ an implijidi gant harzoù-labour.\nUn abadenn savet gant Tunvezh Gwlagen-Grandjean, ha skignet d’an 30 a viz Du 2019.


Pajenn:Inisan - Toull al lakez.djvu/54 - Wikimammenn\nPajenn:Inisan - Toull al lakez.djvu/54\nPer a zavas e zaoulagad da zellet ouz ar zant hag, o welet peger madelezus, peger karantezus e oa an ear anezan, a zantas e galon evel o teuzi en e greiz, hag a respontas en eur ouela :\n— Pec’hi am eus great en eur gemeret madou va nesa ; n’eus pardon ebet evidon.\n— Eo, va mab, pardon a zo evit pep pec’hed, gant ma vezo kofeseat ha bet keuz d’ezan.\n— Nann, evidon-me n’eus ket. Sellit, den koz, ha na welit-hu ket aze o neun war-c’horre an dour ar peziou arc’hant am eus laeret, hag o daoulagad o lugerni warnon ? Gwelet a rit ne deont ket d’ar goueled, na gant an dour kennebeut ; ne reont nemet troïdellat an eil pez war-lerc’h egile, evel pa o defe c’hoant da lammet er-meaz ha d’am jacha en dour ganto.\n— N’eus forz ! keuz hoc’h eus e gwirionez d’ho pec’hed hag hen anzao a rit ?\n— Ya, keuz am eus d’am fec’hed, Doue hepken a oar pegement ; hag hen anzao a rankan, pa ’z eo gwir e teu beteg al laboused bihan zoken da lavaret d’in n’oun nemet eul laer. Evelato, me ’gave d’in e oa va fec’hed hanter-bardonet pa ’z eo gwir den n’en doa va gwelet, mes e feson an dra-ze n’eo ket gwir.\n— Mad ! Pa hoc’h eus keuz er c’hiz-ze d’ho pec’hed, ha p’hen anzavit ken didroell, me, en hano an Aotrou Doue, a ro d’eoc’h ar pardon hag an distôl anezan. Hag evit diskouez d’eoc’h ez eo gwir ar pez a lavaran, ez an da gas da oueled ar ganol ar peziou arc’hant a welit o neun war-c’horre an dour ha na ehanont da lugerni ouzoc’h.\nKer buan sant Gwevrog a zoublas, a grogas en eun dournad treaz hag hen taolas er ganol, ha ker buan all ivez ar peziou arc’hant, a oa war-c’horre an dour, a yeas holl n’oun dare da belec’h, Eur zutadenn hepken a voe klevet, pa oant o vont kuit.\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/54&oldid=128223 »\nKemmoù diwezhañ degaset d'ar bajenn-mañ d'an 9 Eos 2018, da 14:49.


Banniel Korsika - Wikipedia\nBanniel Korsika (1755-1769; 1980-)\nBanniel Korsika zo treset warnañ penn ur Maour, du e liv, gant un talgen gwenn war e dal, war ur foñs gwenn. Bez’ eo unan eus an nebeud bannieloù gwenn ha du zo er bed (evel banniel Breizh hag hini Kernev-Veur).\nDegemeret e oa bet da vanniel an enezenn gant Pasquale Paoli, pa oa bet embannet dizalc’hiezh Korsika e 1755. En implij e oa an arouez-se e Korsika a-raok, met gant ul lien gwenn o vouchañ daoulagad ar Maour. Gant Paoli e voe savet al lien a-us an daoulagad evit aroueziañ dizalc’hiezh pobl Korsika. Pennoù evel-se a gaver ivez war banniel Sardigna, e koun ar Sarasined a veze o redek ar Mor Kreizdouar gwechall.\nImplijet e voe ar banniel-se gant Republik Korsika, berr he fad (1755-1769), ha berzet e voe goude-se pa voe prenet an enezenn gant Bro-C'hall e 1769. Dindan dalc’h Bro-C'hall, etre 1769 ha 1789, e voe adimplijet ar stumm kozh eus ar banniel gant brogarourien Korsika, gant an daoulagad mouchet, da ziskouez o enebiezh ouzh ar yev estren.\nImplijet e voe stumm Paoli da vare ar Rouantelezh Saoz-ha-Korsikat etre 1794 ha 1796. En XXvet kantved e voe implijet muioc’h-mui gant ar vrogarourien. Hag abaoe 1980 ez eo banniel ofisiel rannvro Korsika.\n↑ Met hervez lod e oa bet implijet ur banniel gant daoulagad divouchet kerkent ha 1745, gant ar brogarour Ghjuvan Petru Gaffori (1704-1753), pa oa bet taget gantañ hag e soudarded nerzhioù Genova e Bastia.\n↑ Hervez Pasquale Paoli: An Enlightened Hero 1725-1807, Thrasher, Peter Adam, 1970, Archon Books.\n↑ Hervez The Ungovernable Rock: A History of the Anglo-Corsican Kingdom and Its Role in Britain's Mediterranean Strategy During the Revolutionary War, 1793-1797, Desmond, Gregory, 1985, Fairleigh Dickinson University Press.\nAdtapet diwar « https://br.wikipedia.org/w/index.php?title=Banniel_Korsika&oldid=1500351 »\nKemmoù diwezhañ degaset d'ar bajenn-mañ d'an 8 Ebr 2013, da 19:20.